Thailand mahu bincang gelembung pelancongan dengan Malaysia

Thailand merancang mengadakan perbincangan dengan China dan Malaysia bulan ini bagi melaksanakan gelembung perjalanan, beberapa hari setelah menyambung semula program visa tanpa kuarantin bagi meningkatkan kehadiran pelancong yang dilihat sebagai kunci untuk memulihkan semula ekonominya.

Kerajaan Perdana Menteri Prayuth Chan-ocha tidak lama lagi akan berbincang dengan Menteri Kebudayaan dan Pelancongan China mengenai perincian kemungkinan perjanjian perjalanan dua hala, kata jurucakap kerajaan Thailand, Thanakorn Wangboonkongchana dalam satu kenyataan pada Isnin.

Pegawai Thailand juga sedang bersedia untuk mengadakan rundingan dengan negara jiran, Malaysia, akhir bulan ini untuk perjanjian yang sama, katanya.

Thailand berusaha mengadakan perjanjian dua hala untuk memulihkan semula sektor pelancongannya yang teruk dilanda pandemik, dengan melaksanakan program pengecualaian kuarantin bagi pelawat yang diberi vaksin.

Sejak beberapa bulan kebelakangan ini, Thailand melancarkan program ‘sandbox’ pelancongan namun gagal menarik sebilangan besar pelancong.

Kehadiran pelancong China dan Malaysia, kumpulan pelawat terbesar ke Thailand sebelum wabak, dilihat oleh pihak industri pelancongan sebagai kunci kepada pemulihan yang mampan.

“Kami fikir gelembung perjalanan akan menjadi lebih positif untuk sektor pelancongan Thailand daripada skim bebas kuarantin ‘Test & Go’ yang sedang dilaksanakan, kerana yang terakhir sahaja tidak mencukupi untuk menarik pelancong yang perlu dikuarantin sekembalinya mereka,” Tim Leelahaphan, pakar ekonomi Standard Chartered Plc yang berpangkalan di Bangkok.

“Walaupun rancangan itu merupakan titik permulaan yang baik, kami berpendapat laluan pemulihan yang jelas dan kukuh tidak mungkin dalam masa terdekat dan berkemungkinan besar pada separuh kedua atau akhir tahun ini,” katanya lagi.

Pelancong China dan Malaysia menyumbang lebih satu pertiga daripada 40 juta pengunjung ke Thailand pada 2019, menyumbang lebih daripada AS$20 bilion hasil pelancongan, menurut data rasmi.

Menerusi gelembung perjalanan, pelancong tidak akan dikenakan kuarantin, dan boleh menikmati kemudahan visa dan penginapan khas, kata Thanakorn.

“Negara-negara itu juga akan bersetuju mengenai kuota untuk pengembara dan mengenal pasti zon khusus untuk pergerakan mereka bagi mencegah wabak baharu Covid-19,” katanya.

“Perdana menteri percaya Thailand kekal sebagai destinasi pelancongan yang menarik untuk pelancong asing walaupun semasa wabak,” katanya. – Agensi


Bomba buat persediaan gelombang kedua banjir di Hulu Langat

Jabatan Bomba dan Penyelamat (JBPM) Selangor menempatkan lima khemah bantuan banjir di Daerah Hulu Langat, Selangor sebagai persediaan menghadapi gelombang kedua banjir di kawasan berkenaan.

Pengarahnya Norazam Khamis berkata, pihaknya menempatkan khemah berkenaan di Institut Kemahiran Tinggi Belia Negara Dusun Tua; Pejabat Penghulu Batu 14; Sekolah Rendah Sungai Serai; Dewan Orang Ramai Sungai Lui; dan Agro Night Market Nanding di Hulu Langat.

Beliau berkata pihaknya turut menempatkan bot-bot bantuan sebagai langkah persediaan awal.

“Kami bimbang sekiranya kejadian banjir di Hulu Langat berulang semula. Oleh itu, anggota serta aset bot bomba sudah bersedia di daerah berkenaan susulan kilat dan awan mendung dilaporkan di lokasi terbabit,” katanya memetik laporan Bernama.

Mengulas mengenai situasi semasa paras air di Sungai Lui, Norazam berkata paras air kembali normal namun bomba sentiasa membuat pemantauan paras air di sungai berkenaan.

Semalam, di media sosial tular beberapa gambar dan rakaman video berkaitan limpahan air yang berlaku di Sungai Lui dan penduduk di lokasi berkenaan dikatakan dalam keadaan berjaga-jaga kerana bimbang berlaku semula banjir.

Sementara itu, mengulas mengenai banjir di Kajang, Norazam berkata pihaknya menerima panggilan kecemasan pada 5.35 petang tadi daripada orang awam, memaklumkan berlaku limpahan air dari kolam berhampiran menyebabkan banjir kilat di kawasan perumahan Taman Lembah Mewah dan di Jalan Semenyih, Kajang, di sini.

Beliau berkata kejadian di kedua-dua lokasi berkenaan tidak menyebabkan sebarang kemalangan jiwa dan banjir telah surut sepenuhnya pada kira-kira 7 malam semalam.

“Tiada kerosakan yang serius dilaporkan oleh anggota bomba bertugas serta tiada pemindahan penduduk dilakukan di kedua-dua kawasan berkenaan,” katanya.

Hari ini, tular di media sosial beberapa video berdurasi di antara 10 hingga ke 15 saat memaparkan berlaku banjir kilat di lokaliti berkenaan.


RMK12 dibentang PM tumpu kebajikan rakyat, projek mega bukan fokus

Pembentangan Rancangan Malaysia Ke-12 (RMK12) oleh Perdana Menteri yang dijadualkan pada Isnin ini akan memberi tumpuan dalam hala tuju pembangunan lima tahun negara di Dewan Rakyat khususnya berkenaan aspek kebajikan rakyat.

Datuk Seri Ismail Sabri Yaakob dijadual membentangkan RMK12 bagi tempoh 2021 hingga 2025 itu pada 11.30 pagi selepas sesi soal jawab lisan, menurut laporan Bernama.

Berhadapan pandemik Covid-19 di penghujung Rancangan Malaysia Ke-11 (RMK11) selain perubahan pimpinan kerajaan, pembentangan RMK12 dipinda sekurang-kurangnya dua kali daripada tarikh asal pada 6 Ogos tahun lepas kepada Januari tahun ini, sebelum akhirnya dibentang pada Isnin ini.

Bersesuaian tema Keluarga Malaysia, RMK12 dijangka memberi keutamaan kepada aspek kebajikan dan perlindungan sosial masyarakat yang merupakan penggerak ekonomi negara dengan projek-projek pembangunan akan turut lebih berpaksikan rakyat berbanding projek-projek mega baharu.

Ini sepertimana dinyatakan Menteri di Jabatan Perdana Menteri (Ekonomi) Datuk Seri Mustapa Mohamed sebelum ini bahawa pandemik Covid-19 yang berpanjangan sejak awal tahun lepas telah mengubah corak perbelanjaan kerajaan dalam merangka masa depan negara yang kini lebih menumpukan kepada perkembangan pascapandemik bagi lima tahun akan datang.

Walaupun projek-projek mega baharu bukan lagi keutamaan, Mustapa berkata projek-projek mega sebelum ini yang sedang berjalan seperti projek Sistem Transit Rapid (RTS) Malaysia-Singapura akan terus dilaksanakan.

Beliau berkata projek-projek baharu seperti pelabuhan dan lapangan terbang yang boleh membantu meningkatkan ekonomi negara sudah pasti akan dirancang kerajaan dalam belanjawan tahunan sebaik ekonomi negara kembali pulih yang dijangka pada 2023.

Selain itu, sepertimana Rancangan Malaysia yang lain sejak mula diperkenal pada 1966, fokus kerajaan dijangka akan turut menjurus ke arah merapatkan jurang pembangunan antara negeri dengan lebih banyak perbelanjaan negara akan diagihkan bagi membangunkan negeri-negeri kurang maju.

Sementara itu, menurut portal rasmi Unit Perancang Ekonomi (EPU) Jabatan Perdana Menteri, RMK12 merupakan bahagian terakhir dalam Pelan Pemulihan Negara di bawah pendekatan 6R iaitu ‘reform’ (resolve, resilient, restart, recovery, revitalise) yang akan membina asas kukuh dalam membentuk sebuah negara berteknologi dan berpendapatan tinggi dengan pengagihan yang lebih saksama.

Ini sekali gus bagi membolehkan Keluarga Malaysia mengecapi kehidupan yang lebih bersatu padu, harmoni dan bermaruah dengan mengetepikan segala perbezaan dan meraikan kepelbagaian.

Menurut takwim mesyuarat Dewan Rakyat yang dimuat naik dalam laman web rasmi Parlimen Malaysia, sesi perbahasan RMK12 akan bermula pada 28 Sept hingga 4 Okt, sebelum penggulungan oleh menteri-menteri berkaitan.


PM sahkan belum terima jemputan ke perhimpunan agung parti anak murid

UMNO masih membuat jemputan rasmi kepada Perdana Menteri Datuk Seri Anwar Ibrahim ke Perhimpunan Agungnya minggu depan, kata Datuk Seri Anwar Ibrahim.

Perdana Menteri mengesahkan setakat ini belum menerima sebarang jemputan daripada parti diterajui anak muridnya, Datuk Seri Ahmad Zahid Hamidi dan jika terdapat jemputan ia mungkin suatu perkara yang lain.

“Dalam politik, tidak boleh (membuat ulasan) atas perkara seandainya, sekiranya …’what if’ tiada if..if hanya dalam puisi.

“Belum ada jemputan… tidak payah buat apa-apa… ini parti UMNO, saya PKR,” katanya dipetik laporan BH.

Anwar terdahulu menghadiri mesyuarat Majlis Presiden Pakatan Harapan (PH) di ibu pejabat PKR hari ini.

Rabu lalu, Setiausaha Agung UMNO, Datuk Seri Ahmad Maslan, berkata jemputan kepada Perdana Menteri dan parti dalam Kerajaan Perpaduan bagi menghadiri Perhimpunan Agung UMNO dibincangkan pada mesyuarat Majlis Tertinggi (MKT) UMNO.

Namun, sehingga kini, tidak dimaklumkan sama ada MT UMNO setuju menjemput atau tidak Perdana Menteri dan parti dalam Kerajaan Perpaduan, termasuk PKR dan DAP.

Untuk rekod, UMNO kini menjadi sebahagian dalam kerajaan selepas kerjasama dengan PH dan DAP untuk membentuk kerajaan campuran.


Dulu PRN ketika Covid, kini PRU musim banjir pula: Itulah UMNO

Pengundi perlu menolak UMNO dan Barisan Nasional (BN) dalam Pilihan Raya Umum Ke-15 (PRU-15) untuk mengajar mereka yang sering meletakkan kepentingan politik melebihi kesejahteraan rakyat.

Pengerusi Parti Ikatan Demokratik Malaysia (Muda) Johor, Azrol Rahani berkata, BN sudah beberapa kali membelakangkan kepentingan rakyat, contohnya mengadakan Pilihan Raya Negeri (PRN) ketika pandemik Covid-19 sebelum ini.

Menurutnya terkini BN tidak peduli pula untuk mengadakan PRU-15 pada musim tengkujuh dan secara sinis ‘mengalu-alukan’ keputusan itu.

“Parti yang menentang pilihan raya semasa banjir adalah penakut. Semua orang tahu faktanya. Memang masuk akal jika pilihan raya dijalankan tahun ini walaupun pada musim banjir, tiada yang pelik dan mengejutkan. Kita semua yakin yang BN mampu.

“Jika mereka mampu bercatur dengan nyawa sebelum ini dengan PRN Sabah, Melaka dan Johor walaupun Covid-19 masih berleluasa, tiada yang pelik jika kali ini mereka boleh bercatur nyawa rakyat yang sedang dan akan berdepan banjir,” katanya dalam satu kenyataan, hari ini.

Sehubungan itu Azrol berharap rakyat khususnya pengundi perlu sedar dengan permainan politik UMNO ketika ini.

“Yang pelik adalah kita beranggapan BN, parti yang mengangkat dan menjunjung golongan korup, mencuri, dan salah guna kuasa, akan memikirkan kepayahan yang akan dihadapi rakyat semasa banjir melanda negara.

“Selepas semua yang kita sudah tahu tentang BN, kita tidak lagi harus mengharapkan mereka akan ambil berat kebajikan rakyat,” katanya.

Menurut beliau, kesan banjir akan mengakibatkan harta awam musnah, peniaga-peniaga kecil tidak dapat mencari rezeki, pelajar tidak dapat ke sekolah, buku-buku rosak, bekalan makanan terputus dan tanaman petani rosak.

Bukan itu sahaja katanya, ternakan juga mati, kayu balak masuk rumah, rumah hanyut dan kehilangan nyawa, semua itu akan menelan kerugian sehingga berbilion ringgit.

Itu adalah antara faktor utama pembangkang termasuk Muda menentang PRU-15 dijalankan semasa musim banjir, katanya.

“Kerana itulah walaupun Parlimen sudah dibubar dan pilihan raya tidak lagi dapat dielakkan, Muda tetap akan membuka bilik gerakan banjir dan menyeru semua sukarelawan untuk bersama bagi membantu semua yang terkesan sebagai persediaan,” katanya.

Pada Isnin, Perdana Menteri Datuk Seri Ismail Sabri Yaakob mengumumkan pembubaran Parlimen ke-14 untuk memberi laluan kepada Pilihan Raya Umum Ke-15 lebih awal, tidak mengendahkan rayuan rakyat supaya tidak mengadakan pilihan raya sehingga tahun depan, ketika negara bersiap sedia menghadapi banjir tahunan.

Pilihan raya baharu perlu diadakan dalam tempoh 60 hari selepas pembubaran dan UMNO telah mencadangkan awal November sebelum ribut hujan Monsun Timur Laut melanda.

Bagaimanapun, sejak awal bulan ini, kebanyakan negeri di Semenanjung, Sabah dan Sarawak telah mengalami hujan lebat dan sesetengah kawasan telah mula banjir.

Untuk rekod, berdasarkan ramalan dikeluarkan Jabatan Meteorologi Malaysia, Monsun Timur Laut lazimnya akan bermula pada November dan berakhir pada Mac.

Ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung dan barat Sarawak. – SB


Jika pemimpin dipecat dan digantung masuk PN, situasi UMNO lebih parah: Penganalisis

UMNO akan berdepan situasi lebih parah sekiranya pemimpin yang mereka pecat mengambil langkah tindak balas dengan menyertai Perikatan Nasional (PN), sama ada parti Bersatu dan PAS.

Penganalisis politik, Wong Chin Huat membayangkan keadaan UMNO yang sudah lemah dan disusuli dengan langkah memecat pemimpin utama dalam parti hanya merugikan mereka dan ia akan menjadi lebih parah jika individu seperti Khairy Jamaluddin Abu Bakar dan Shahril Hamdan Suffian menyertai parti dalam PN selepas ini.

Chin Huat yang juga profesor di Rangkaian Penyelesaian Pembangunan Mampan universiti (SDSN) Asia itu berkata kedua-dua pemimpin muda itu mempunyai pengikut sendiri dan mampu menarik pengundi pertengahan untuk beralih menyokong PN, ia jika mereka menyertai mana-mana parti dalam gabungan itu.

“Senario sebaliknya akan menjadi lebih buruk bagi PH – jika Khairy dan Shahril menyertai Bersatu, mereka akan membawa lebih ramai pengundi pertengahan Melayu, terutamanya anak muda, kepada PN,” katanya dalam satu kenyataan hari ini.

Untuk rekod, UMNO memecat bekas ketua pemudanya, Khairy dan Shahril pula digantung selama enam tahun.

Senario kedua menurut Chin Huat jika kedua-dua mereka menyertai parti dalam Pakatan Harapan (PH) pula, ia akan bakal mengakibatkan pertelagahan antara UMNO dengan parti komponen dalam gabungan tersebut selepas ini.

“Ramai penyokong PH berharap Khairy – dan rakan rapatnya Shahril – akan menyertai barisan mereka, terutamanya PKR, kerana mereka merayu kepada segmen pasaran pilihan raya yang lebih bandar, pelbagai, muda dan canggih.

“Jika ini berlaku, UMNO dan bekas pembangkang UMNO di bawah tiket PH mungkin akan bertelagah antara satu sama lain dalam pilihan raya negeri,” katanya lagi.

Selain itu, pengaruh bekas Naib Presiden, Datuk Seri Hishammuddin Hussein juga tidak boleh dipandang ringan UMNO sekiranya beliau meninggalkan parti dan pilihan raya kecil (PRK) diadakan kerana akta antilompat parti yang berkuatkuasa, ia mungkin bakal menyebabkan UMNO bakal berdepan krisis lebih besar.

“Sekiranya Hishammuddin menang besar, lima lagi ahli parlimen UMNO yang dilabelkan sebagai pro-PN, termasuk bekas Perdana Menteri Datuk Seri Ismail Sabri Yaakob dan bekas Menteri Besar Johor Datuk Seri Hasni Mohammad, mungkin mempertimbangkan untuk melakukan perkara yang sama.

“Bolehkah Anwar menghalang senario terburuk selepas malam panjang pembersihan UMNO?” katanya lagi.

Untuk rekod, Hishammuddin dikenakan tindakan gantung keahlian selama enam tahun, tetapi Ismail Sabri tidak dikenakan tindakan sementara Hasni dipecat sebagai Pengerusi UMNO Johor dalam keputusan malam tadi.


140,598 pesakit kuarantin kendiri, 4 negeri sifar kematian semalam

Kematian

Hanya tiga negeri mencatat peningkatan kes kematian akibat Covid-19 dalam tempoh 24 jam semalam, yang turut menyaksikan penurunan kes kepada 208 berbanding 240 kes yang dilaporkan pada Selasa.

Pada masa sama empat negeri dan Wilayah Persekutuan iaitu Negeri Sembilan, Melaka, Labuan, dan Putrajaya mencatat sifar kematian, menurut statistik Kementerian Kesihatan (KKM) yang dikemas kini dalam laman sesawangnya COVIDNOW hari ini.

Tiga negeri mencatat peningkatan kes kematian membabitkan Selangor yang merekodkan 76 kes semalam berbanding 41 kematian pada Selasa; Pulau Pinang (30 kes semalam, 18 kes Selasa); dan Perlis (4 kes semalam, satu kes Selasa).

Secara keseluruhan sejak kematian pertama akibat Covid-19 dilaporkan di negara ini pada awal tahun lalu sehingga semalam, 26,143 pesakit telah meninggal dunia, termasuk 5,232 kes dikategorikan ‘brought in death’ (BID) setelah meninggal sebelum dibawa ke hospital.

Semalam sahaja, daripada 208 pesakit yang meninggal dunia, 64 daripadanya adalah kes BID.

Kes aktif

Sementara itu, KKM turut melaporkan sehingga semalam jumlah kes Covid-19 yang masih aktif di seluruh negara turun lagi kepada 169,718 pesakit berbanding 174,492 pada Selasa.

Daripada jumlah itu, 140,598 pesakit sedang menjalani kuarantin kendiri di rumah – turun lagi berbanding 144,631 pesakit yang dicatatkan pada Selasa dan 147,848 pesakit pada Isnin.

KKM turut memaklumkan sehingga semalam 18,957 pesakit kini dirawat di Pusat Kuarantin dan Rawatan Covid-19 (PKRC) di seluruh negara, turun daripada 19,598 pesakit yang dicatatkan pada Selasa.

Statistik KKM juga menunjukkan 9,185 pesakit kini dirawat di hospital seluruh negara sehingga semalam, turun lagi berbanding 9,278 pesakit pada Selasa dan 9,554 pada Isnin.

Daripada jumlah pesakit yang dirawat di hospital itu, 1,486 direkodkan di hospital seluruh Johor; diikuti Selangor (1,258); Sabah (1,104); Sarawak (1,045); Kelantan (799); Perak (763); Pulau Pinang (563); Kedah (410); Pahang (396); Kuala Lumpur (352); Terengganu (301); Negeri Sembilan (271); Melaka (215); Perlis (164); Putrajaya (56); dan Labuan (dua).

Seramai 978 pesakit, termasuk 565 yang memerlukan alat bantuan pernafasan, kini dirawat di unit rawatan rapi (ICU) hospital di seluruh negara, turun sedikit daripada 985 pesakit yang direkodkan pada Selasa.

Statistik KKM juga menunjukkan Selangor merekodkan jumlah tertinggi pesakit Covid-19 dirawat di ICU iaitu 157 pesakit; diikuti Sabah (122 pesakit); Sarawak (109 pesakit); Perak (91 pesakit); Pulau Pinang (84 pesakit); Johor (83 pesakit); dan Kedah (79 pesakit).

Kelantan pula mencatatkan 72 pesakit di ICU; Kuala Lumpur (51 pesakit); Melaka (40 pesakit); Pahang (33 pesakit); Terengganu (30 pesakit); Negeri Sembilan (14 pesakit); Perlis (10 pesakit); Labuan (dua pesakit); dan Putrajaya (satu).

Program Imunisasi Covid-19 Kebangsaan (PICK)

Data 29 September 2021.

KKM memaklumkan sehingga semalam, 85.7 peratus atau 20,053,472 individu dewasa di seluruh Malaysia melengkapkan suntikan vaksin Covid-19 sama ada vaksin dua dos atau dos tunggal.

Sementara 94.1 peratus atau 22,017,043 individu dewasa lagi menerima sekurang-kurangnya satu dos vaksin menjadikan keseluruhan dos yang diberikan kepada golongan itu sejak 24 Februari lalu mencecah 41,974,504 dos.

Bagi PICK Remaja pula, sehingga semalam 1.3 peratus atau 40,206 kanak-kanak berusia 12 tahun hingga 17 tahun telah lengkap divaksinasi, manakala 43.0 peratus atau 1,352,870 lagi menerima sekurang-kurangnya satu dos vaksin.

Semalam sahaja sebanyak 175,690 dos diberikan membabitkan 168,534 remaja yang menerima dos pertama dan 7,156 melengkapkan dos kedua, menjadikan keseluruhannya 1,393,076 dos vaksin diberikan menerusi PICK Remaja.

KKM memaklumkan sehingga semalam secara keseluruhannya 43,367,580 dos vaksin diberikan di seluruh negara. Daripada jumlah itu, 61.5 peratus atau 20,093,678 daripada populasi keseluruhan Malaysia melengkapkan suntikan masing-masing.

Sementara itu, 71.5 peratus atau 23,369,913 individu lagi menerima sekurang-kurangnya satu dos vaksin. Semalam sahaja, sebanyak 338,661 dos vaksin diberikan, membabitkan 190,599 penerima dos pertama dan 148,062 individu lengkap divaksinasi.

Kes baharu

Sepuluh daripada 16 negeri dan Wilayah Persekutuan merekodkan peningkatan jangkitan Covid-19 dalam tempoh 24 jam sehingga 12 tengah hari semalam seiring kenaikan jumlah kes baharu.

Dalam tempoh itu 12,434 jangkitan baharu dilaporkan berbanding 11,332 kes pada Selasa, menjadikan keseluruhan jangkitan Covid-19 di seluruh negara sejak awal tahun lalu meningkat kepada lebih 2.23 juta kes.

Kadar kebolehjangkitan

Kadar kebolehjangkitan Covid-19 atau Ro/Rt pada jangkaan mengikut kes seharian pada 29 September 2021 untuk seluruh negara adalah 0.89.

Melaka dan Putrajaya masing-masing mencatat Rt 1.01 manakala negeri lain antara 0.83 dan 0.98.

Kluster baharu

Sebanyak 15 kluster baharu Covid-19 dikesan dalam tempoh 24 jam sehingga 12 tengah hari semalam, dengan Kelantan mencatat enam kluster melibatkan 47 individu.

Secara keseluruhan, sebanyak 5,462 kluster dikesan sejak penularan Covid-19 di negara ini awal tahun lalu, namun 4,338 daripadanya telah ditamatkan, manakala 1,124 klsuter lagi masih aktif.

Kes sembuh

Dalam tempoh 24 jam semalam, 17,000 pesakit sembuh menjadikan kumulatif sejak awal tahun lalu meningkat kepada lebih 2.03 juta pesakit yang pulih sepenuhnya daripada jangkitan Covid-19.


Usul UMNO: Kenyataan menteri bercanggah dengan kandungan surat RoS?

Menteri Dalam Negeri, Datuk Seri Saifuddin Nasution Ismail digesa menjelaskan percanggahan kenyataan dibuatnya hari ini dengan kandungan surat yang dikeluarkan oleh Jabatan Pendaftaran Pertubuhan (RoS) bertarikh 2 Mac 2023.

Setiausaha Agung PAS, Datuk Seri Takiyuddin Hassan yang jugas seorang peguam mendakwa RoS dalam surat tersebut memutuskan usul tambahan yang dibuat dalam Perhimpunan Agung UMNO (PAU) 2022 untuk tidak mempertandingkan jawatan presiden dan timbalan presiden pada pemilihan parti itu adalah tidak sah.

Katanya Saifuddin perlu menjelaskan kriteria memberi pengecualian kepada UMNO daripada mematuhi Seksyen 13(1)(c)(iv) Akta Pertubuhan 1966 (Akta 832) berhubung keputusan usul tambahan tersebut.

Menurut Ahli Parlimen Kota Bharu itu lagi surat tersebut mengatakan bahawa jabatan itu mendapati usul tambahan UMNO itu adalah tidak teratur serta bertentangan dan bercanggah dengan perlembagaan parti berkenaan.

“Sebagai seorang awam, apatah lagi seorang ahli Parlimen kita telah dapat mengesahkan satu surat  yang ditujukan kepada UMNO yang mana dalam perenggan kedua surat ini jika benar mengatakan bahawa berdasarkan semakan dan surat UMNO bertarikh 27 Januari, 2 Febuari dan 14 Febuari, jabatan ini mendapati bahawa usul tambahan UMNO yang diputuskan dalam PAU adalah tidak teratur serta bertentangan dengan bercanggah dengan perlembagaan UMNO.

“Justeru dengan kuasa diperuntukkan kepada RoS keputusan usul tambahan yang mana jawatan presiden dan timbalan presiden tidak dipertandingan pada pemilihan parti akan datang adalah tidak sah.

“Saya tidak tahu surat ini tulen atau tidak tetapi ianya bercanggah dengan kenyataan akhbar atau media yang diberikan menteri dalam negeri (Saifuddin) yang mengatakan bahawa telah memutuskan memberi pengecualian daripada pematuhan Seksyen 13 Akta 832 kepada UMNO,” katanya pada persidangan Dewan Rakyat, hari ini.

Awal hari ini, Saifuddin menerusi satu kenyataan kepada media berkata KDN memberi pengecualian kepada kepada UMNO daripada pematuhan Seksyen 13(1)(c)(iv) Akta 832.

“Merujuk kepada Perlembagaan dan Peraturan-Peraturan Persidangan UMNO, kementerian (KDN) berdasarkan Seksyen 70 Akta Pertubuhan 1966 (Akta 832) telah memutuskan untuk memberi pengecualian daripada pematuhan Seksyen 13(1)(c)(iv) Akta 832 kepada UMNO berhubung keputusan usul tambahan yang telah diluluskan dalam PAU 2022 berkaitan jawatan Presiden dan Timbalan Presiden UMNO yang tidak akan dipertandingkan pada pemilihan UMNO yang akan datang,” kata Saifuddin.

Selain itu, Takiyuddin yang juga bekas menteri undang-undang berkata kerajaan perlumenjelaskan perkara tersebut kerana isu tersebut melibatkan kepentingan awam.

“Kalau inilah amalan yang dilakukan adakah pertubuhan lain boleh mencontohinya? Saya mahu tahu daripada menteri dalam negeri, adakah ini fakta bukan duluan yang mengikat (binding precedent) untuk mana-mana pertubuhan?

“Ini adalah perkara cukup penting untuk diperjelaskan oleh pihak kerajaan,” katanya.


Malaysia guna saluran perundangan hadapi tuntutan Sulu: PM

Susulan isu tuntutan kumpulan Sulu, Perdana Menteri Datuk Seri Ismail Sabri Yaakob memberi jaminan bahawa kerajaan akan melindungi aset negara dengan menggunakan saluran perundangan sedia ada.

Malaysia kini sedang berdepan dengan tekanan tuntutan pihak kerajaan Sulu, terbaharu dua aset Petronas negara yang berada di luar negara dilaporkan dirampas susulan keputusan Mahkamah Arbitrasi Paris baru-baru ini.

“Kita lindungi (aset) dari segi perundangan. Mereka (kumpulan Sulu) bawa kes ke mahkamah jadi kita akan melindungi semua (aset) secara perundangan.

“Saya beri jaminan tidak akan berkompromi dan berganjak walau seinci pun dalam mempertahankan hak dan kedaulatan negara,” katanya lapor Bernama.

Ismail Sabri terdahulu merasmikan Persidangan Keselamatan Negara 2022 dan sambutan Bulan Keselamatan Negara 2022 hari ini.

Beliau berkata demikian ketika diminta mengulas isu kumpulan Sulu yang mengganggu-gugat kepentingan aset-aset Malaysia di luar negara khususnya aset di bawah syarikat berkaitan kerajaan (GLC).

Pada 12 Julai dilaporkan aset dua anak syarikat Petronas di Azerbaijan dirampas oleh kumpulan Sulu, yang dikatakan menuntut AS$14.92 bilion (RM62.59 bilion) daripada Malaysia.

Langkah itu yang pertama kali dilaporkan adalah sebahagian daripada tindakan undang-undang yang dikemukakan pada 2017 oleh kumpulan Sulu untuk mendapatkan pampasan terhadap tanah di Sabah yang didakwa telah dipajak oleh nenek moyang mereka kepada sebuah syarikat perdagangan British pada 1878.

Ismail Sabri berkata beliau difahamkan Petronas dan Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar akan memberi penjelasan di Parlimen dalam masa terdekat mengenai rampasan aset Petronas di Azerbaijan itu.

Beliau berkata Jemaah Menteri pada 14 Julai lepas telah bersetuju menubuhkan pasukan khas untuk meneliti, memantau serta merangka tindakan berlunaskan undang-undang sewajarnya bagi menangani isu tuntutan kumpulan Sulu terhadap kerajaan Malaysia.

“Pasukan khas telah ditubuhkan untuk melihat masalah ini secara menyeluruh bukan setakat aset Petronas tetapi aset-aset negara yang lain di luar negara. Ada banyak lagi syarikat berkaitan kerajaan (GLC) mempunyai aset di luar negara dan ini akan dilihat secara keseluruhan,” katanya.

Ditanya keperluan kerajaan menggerakkan sistem keselamatan untuk mempertahankan aset di luar negara, Ismail Sabri berkata: “Bukan senang bawa sekuriti ke negara lain kecuali Pertubuhan Bangsa-Bangsa Bersatu (PBB).”

Pada Mac lepas, penimbang tara di Perancis memutuskan bahawa Malaysia yang mewarisi obligasi perjanjian pajakan apabila memperoleh kemerdekaan daripada Britain, mesti membayar waris berkenaan sebanyak AS$14.92 bilion.

Namun Wan Junaidi ketika itu dilaporkan berkata keputusan Mahkamah Arbitrasi Paris untuk Malaysia membayar pampasan AS$14.92 bilion kepada pihak mendakwa sebagai waris Sultan Sulu adalah tidak sah, kerana tidak berlandaskan undang-undang.

Katanya keputusan yang ditetapkan penimbang tara Dr Gondoza Stampa itu sudah dibatalkan dan tidak lagi sah dari segi undang-undang.

Pada 12 Julai lepas, Mahkamah Rayuan Paris membenarkan permohonan kerajaan Malaysia untuk menggantung penguatkuasaan Final Award yang dikeluarkan Mahkamah Arbitrasi Paris, dengan alasan perundangan kes itu menjejaskan kekebalan kedaulatan Malaysia.

Dalam kenyataan Wan Junaidi pada 13 Julai lepas, beliau berkata kesan daripada perintah penggantungan itu, Final Award yang diputuskan Dr Stampa tidak boleh dikuatkuasakan di mana-mana negara, sehingga keputusan muktamad oleh Mahkamah Paris dengan permohonan pembatalan Final Award yang dibuat kerajaan Malaysia.


Covid-19: Selangor catat kes baharu tertinggi, lima kematian semalam

Selangor mencatat jangkitan baharu Covid-19 tertinggi berbanding negeri dan Wilayah Persekutuan lain, semalam (Jumaat, 29 Julai), dengan lima pesakit meninggal dunia akibat komplikasi virus SAR-CoV-2.

Data laman sesawang CovidNOW Kementerian Kesihatan (KKM) yang dikemas kini tengah malam tadi menunjukkan Selangor mencatat 1,649 kes baharu semalam, berbanding 1,167 yang direkodkan pada Khamis.

Jumlah itu menjadikan kumulatif positif Covid-19 di Selangor sejak Januari 2020 hingga semalam meningkat kepada 1,425,428, dengan 1,400,363 pesakit telah sembuh.

Sementara itu, jangkitan baharu Covid-19 di seluruh negara semalam turut meningkat kepada 4,860 kes, berbanding 3,926 yang dicatat pada Khamis.

Jumlah itu menjadikan kumulatif positif sejak 2020 meningkat kepada 4,672,999, dengan 4,588,743 pesakit telah sembuh, termasuk 3,839 yang pulih semalam.

Daripada jumlah kes baharu berkenaan, 3,557 kes melibatkan individu yang menerima dos penggalak vaksin Covid-19, diikuti 916 kes (penerima dos kedua); 374 kes (individu tidak divaksinasi); dan 13 kes (individu belum lengkap vaksinasi).

Menurut KKM, kes aktif Covid-19 sehingga kini naik sedikit kepada 48,300 ke, berbanding 47,286 pada Khamis, termasuk 46,334 pesakit masih menjalani kuarantin di rumah (45,657 pada Khamis), dan 23 ditempatkan di PKRC (30 pada Khamis).

Seramai 1,883 pesakit dirawat di hospital, meningkat berbanding 1,539 pesakit pada Khamis, manakala 60 pesakit dimasukkan ke unit rawatan rapi, dengan 34 daripadanya memerlukan alat bantuan pernafasan (35 pada Khamis).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM juga memaklumkan seramai 10 pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes ‘brought in death’ (BID).

Selain lima kes kematian yang dicatat di Selangor, Johor serta Kedah masing-masing merekodkan dua kematian, manakala satu lagi di Sabah.

Jumlah itu menjadikan seramai 35,956 pesakit meninggal dunia sejak Mac 2020 hingga semalam, dengan 7,637 daripadanya adalah kes BID.


Lava gunung berapi rempuh ratusan kediaman di Kepulauan Canary

Aliran lava daripada letusan gunung berapi di Kepulauan Canary, Sepanyol menyebabkan ratusan penduduk di Pulau La Palma dipindahkan segera, kata pihak berkuasa negara itu.

Sehingga hari ini, lebih 6,000 penduduk telah dipindahkan dari majlis perbandaran El Paso setelah aliran lava baharu mulai mengalir dari celah lereng gunung berapi Cumbre Vieja, menurut pegawai tempatan.

Rekahan baharu terbuka selepas apa yang dikatakan oleh Institut Vulkanologi Kepulauan Canary sebagai gempa berkekuatan 3.8 magnitud pada Isnin.

Gunung berapi itu mula meletus pada Ahad setelah seminggu menghembuskan debu dan menggoncang kawasan sekitar, menyebabkan ketulan batu runtuh di beberapa kawasan di pulau itu.

Dianggarkan lebih 6,000 daripada 85,000 populasi di La Palma dipindahkan dari kediaman mereka susulan ancaman debu dan lava gunung berapi itu.

“Aliran lava yang menuju ke laut bagaimanapun beralih arah dan merempuh kawasan perumahan,” kata Datuk Bandar El Paso, Sergio Rodriguez.

Pakar berkata apabila lava itu tiba di laut ia akan mencetuskan lebih banyak letupan dan mengeluarkan gas toksik.

Pihak berkuasa marin menetapkan zon eksklusif sepanjang 3.7 kilometer di pinggir perairan di mana lava itu dijangka tiba.

Sehingga semalam, aliran lava gunung berapi itu telah meliputi kawasan seluas 103 hektar, menurut data Perkhidmatan Pengurusan Kecemasan Copernicus Kesatuan Eropah.

Sehingga kini, tiada laporan kematian atau kecederaan, namun ratusan rumah dan harta awam musnah susulan letusan gunung berapi dan aliran lava itu.

Institut Volcano Kepulauan Canary melaporkan gunung berapi itu memuntahkan antara 8,000 hingga 10,500 tan sulfur dioksida sehari.

Pihak berkuasa menganggarkan kerugian mencecah AS$470 juta, sekali gus melayakkan wilayah kepulauan itu memperoleh bantuan kecemasan Kesatuan Eropah (EU). – Agensi


Mat Hasan kata tiada MP BN yang terlibat mahu jatuhkan kerajaan

Barisan Nasional (BN) hari ini menafikan dakwaan sesetengah pihak bahawa terdapat Ahli Parlimen (MP) dalam kalangan parti komponennya yang terlibat dalam usaha untuk menjatuhkan kerajaan.

Terdahulu, beberapa MP UMNO-BN sudah dikenakan tindakan disiplin kerana melanggar pendirian parti dan mengeluarkan kenyataan yang bertentangan dengan hala tuju yang sedang dibawa oleh pemimpin atasan parti itu.

Timbalan Pengerusinya Datuk Seri Mohamad Hasan berkata BN tidak akan memporak-perandakan kerajaan sedia ada kerana ia telah berjanji untuk membentuk kerajaan yang stabil serta diperlukan bagi menguruskan negara, dan kerajaan ketika ini ditubuhkan atas dasar kerjasama pelbagai parti.

“Untuk menumbangkan kerajaan sekarang saya rasa agak sukar kerana Akta Anti Lompat Parti telah berkuat kuasa dan mana-mana Ahli Parlimen yang mahu menyokong parti lain perlu meletakkan jawatan dan diadakan pilihan raya kecil.

“Kerajaan kini juga mempunyai majoriti yang agak besar sebanyak 148,” katanya dipetik laporan Bernama.

Beliau diminta mengulas kenyataan Ahli Majlis Pimpinan Tertinggi Bersatu Muhammad Faiz Na’aman yang mendakwa Perikatan Nasional telah mendapat sokongan 126 Ahli Parlimen.

Mohamad, yang juga Menteri Pertahanan, turut menyuarakan komitmen penuh BN dalam memastikan kerajaan ketika ini berada dalam keadaan stabil dan kuat.

Beliau berkata negara telah ketinggalan hampir lima tahun selepas Pilihan Raya Umum ke-14 kerana kerajaan yang dibentuk tidak mempunyai majoriti yang kuat.

“Sekarang kita telah mempunyai kerajaan yang mempunyai majoriti yang kuat dan kita perlu berusaha duduk bersama untuk menguruskan negara.

“Pada 14 Mei ini, kita akan ada Konvensyen Nasional Kerajaan Perpaduan untuk melihat sejauh mana dan bagaimana janji pada Pilihan Raya Umum ke-15 dapat ditunaikan kepada rakyat,” katanya.


Kes rasuah terowong: Saksi beritahu mahkamah terhutang budi dengan Guan Eng

Saksi ke-23 kes rasuah pembinaan projek terowong dasar laut memberitahu Mahkamah Tinggi Kuala Lumpur beliau terhutang budi dengan bekas Ketua Menteri Pulau Pinang, Lim Guan Eng.

Pengarah Consortium Zenith Construction Sdn Bhd (ZCSB) Datuk Zarul Ahmad Mohd Zulkifli berkata tidak mahu mengaitkan Guan Eng dalam apa cara sekali pun berhubung kes rasuah pembinaan projek terowong dasar laut di negeri itu.

Zarul semasa sesi pemeriksaan utama oleh Timbalan Pendakwa Raya Datuk Wan Shaharuddin Wan Ladin menafikan mempunyai tiada niat untuk mereka-reka cerita dan tindakannya mengarahkan bekas pengarah, Ibrahim Sahari dan bekas Naib Presiden Kanan Kewangan dan Perkhidmatan Korporat Azli Adam menggunakan invois dan baucar yang dipalsukan bertujuan supaya nama Ahli Parlimen Bagan itu tidak dikaitkan.

Jelasnya, arahan tersebut diberikan bagi mengelakkan dirinya disiasat, Zarul Ahmad sebaliknya menjawab tindakan itu diambil kerana tidak mahu mengaitkan nama Guan Eng.

Saksi itu juga disoal sama ada beliau mengetahui syarikatnya mendapat markah tinggi dalam tawaran tender projek pembinaan terowong berkenaan, di sebalik keterangannya sebelum ini yang menyatakan dijanjikan projek itu oleh Guan Eng dengan pulangan beliau memberikan 10 peratus keseluruhan keuntungan kepadanya (Guan Eng).

Wan Shaharudin: Akhirnya kamu yang dapat projek itu. Adakah kamu ada sebab untuk mereka-reka cerita?

Zarul Ahmad: Saya tiada niat untuk reka. Saya banyak terhutang budi kepada dia (Guan Eng) dan kalau boleh tidak mahu mengaitkan beliau dalam kes ini.

Zarul Ahmad berkata, selepas dibebaskan daripada tahanan reman selama 11 hari pada awal Januari 2018 berhubung siasatan kes rasuah pembinaan terowong di Pulau Pinang, beliau berjumpa Ibrahim dan Azli dan memberitahu mereka invois dan baucar berkenaan adalah bagi pembayaran kepada Guan Eng.

Mengenai dua kenyataan media yang diberikannya kepada media, saksi itu berkata Guan Eng mengarahkannya berbuat demikian untuk menampakkan seolah-olah beliau dipaksa memberikan kenyataan kepada Suruhanjaya Pencegahan Rasuah Malaysia (SPRM).

Zarul Ahmad memberikan keterangan terhadap Guan Eng yang didakwa atas dua tuduhan menyebabkan dua lot tanah milik kerajaan Pulau Pinang yang bernilai RM208.8 juta dilupuskan kepada syarikat pemaju berkaitan projek terowong dasar laut di negeri itu.

Guan Eng didakwa atas tuduhan pindaan iaitu sebagai Ketua Menteri Pulau Pinang menggunakan kedudukannya untuk menerima suapan bagi dirinya sendiri wang berjumlah RM3,300,000 dengan mengambil tindakan bagi membantu syarikat milik Zarul Ahmad yang dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6,341,383,702.


Bimbang gelombang kebangkitan rakyat, PH-BN mahu bunuh imej PN

Setiausaha Agung Perikatan Nasional, Datuk Seri Hamzah Zainudin berkata kerajaan campuran Pakatan Harapan-Barisan Nasional (PH-BN) semakin bimbang terhadap gelombang sokongan rakyat sehingga tidak dapat dibendung lagi.

Justeru, katanya kerajaan PH-BN mula bertindak mempergunakan agensi penguat kuasa untuk mengenakan tekanan dan membunuh imej PN, termasuk melakukan pendakwaan terpilih bermotifkan politik terhadap pemimpin PN.

Namun, katanya beliau yakin usaha dan tindakan jahat kerajaan PH-BN itu akan gagal, terutama menjelang pilihan raya di enam negeri tidak lama lagi.

Kerajaan PH-BN dianggotai PKR, DAP, AMANAH, UPKO, UMNO, MCA, MIC, Gabungan Parti Sarawak (GPS), Gabungan Rakyat Sabah (GRS) dan beberapa parti kecil lain, termasuk Bebas.

“Kebimbangan kerajaan campuran PH-BN terhadap gelombang sokongan rakyat ke atas Perikatan Nasional sudah tak terbendung.

“Mereka menggunakan agensi penguatkuasa untuk membunuh imej Perikatan Nasional dengan mendakwa Tan Sri Muhyiddin Yassin atas pertuduhan politik.

“Usaha jahat PH-BN ini tidak akan berjaya dan kami di Perikatan Nasional akan bangkit lebih bergaya terutamanya dalam Pilihan Raya Negeri di Kelantan, Terengganu, Kedah, Pulau Pinang, Selangor dan Negeri Sembilan,” katanya dalam satu kenyataan.

Hamzah yang juga Ketua Pembangkang dan Ahli Parlimen Larut berkata semua tindakan yang dilakukan kerajaan PH-BN itu adalah ujian kepada PN.

“Ujian ini menyatukan kami – buktinya ukhwah kami bertambah kukuh dan kami bersoladariti bersama Tan Sri Muhyiddin Yassin,” katanya.

Muhyiddin yang juga Pengerusi PN dan Presiden Bersatu akan didakwa di mahkamah hari ini (Jumaat, 10 Mac 2023) atas beberapa tuduhan mengikut Akta Suruhanjaya Pencegahan Rasuah Malaysia (SPRM).

Semalam, bekas Perdana Menteri itu hadir di Ibu Pejabat SPRM untuk membantu siasatan beberapa kes ketika beliau menjadi Perdana Menteri.

Bercakap kepada media selepas disoal siasat, Muhyiddin yang juga Ahli Parlimen Pagoh mendedahkan mendedahkan pihak paling berkuasa dalam pentadbiran negara mengarahkan Suruhanjaya Pencegahan Rasuah Malaysia (SPRM) mendakwa beliau di mahkamah.

Bekas Perdana Menteri kelapan itu juga menegaskan bahawa beliau tidak pernah memberi arahan atau mempengaruhi Kementerian Kewangan supaya meluluskan projek tertentu, termasuk rayuan daripada ahli perniagaan, Tan Sri Syed Mokhtar Albukhari.

Pihak paling berkuasa negara arah SPRM dakwa saya di mahkamah: Muhyiddin


Berita palsu, Malaysiakini tukar tajuk berita nafi Anwar jumpa Agong pula

Portal mesra pembangkang, Malaysiakini menukar tajuk berita palsu yang pada awalnya mendakwa Ketua Pembangkang Datuk Seri Anwar Ibrahim sudah mendapat perkenan untuk menghadap Yang di-Pertuan Agong hari ini.

Dalam kemaskini laporan terkini, portal tersebut menukar tajuk berita “Sumber Istana Negara nafi beri perkenan untuk Anwar mengadap”, ia berbeza dengan laporan awal portal tersebut yang dimuat naik oleh pihak editorial.

Terdahulu dalam laporannya memetik sumber, Malaysiakini melaporkan beberapa sumber PKR mendakwa pihak istana sudah memberikan perkenan kepada Ahli Parlimen Port Dickson itu untuk mengadap pada pukul 2.30 petang hari ini.

Sumber PKR menurut laporan Malaysiakini tersebut turut mendakwa pertemuan itu dijangka berlangsung di Istana Abdul Aziz di Kuantan, Pahang.

Bagaimanapun, selepas beberapa jam laporan tersebut tular di media sosial, pihak editorial menukar laporan tersebut dengan memetik sumber juga dengan menafikan akan berlaku pertemuan tersebut.

Dalam laporan tersebut itu lagi, Ketua Penerangan PKR, Fahmi Fadzil, bagaimanapun dipetik berkata tidak mempunyai maklumat mengenai perkara itu yang dilaporkan Malaysiakini.


MN belum berkubur seperti didakwa, kata Hadi

Dakwaan kerjasama dalam Muafakat Nasional (MN) sudah berkubur tidak benar, sebaliknya hubungan antara PAS dan UMNO masih baik seperti biasa, kata Tan Sri Abdul Hadi Awang.

Presiden PAS itu menegaskan kerjasama dalam MN tetap akan diperkukuhkan, sementara penyertaan dalam Perikatan Nasional (PN) tetap akan dipertahankan dan pada masa sama PAS masih mengadakan perbincangan antara kedua-dua parti tersebut.

“Setakat ini MN bukan sahaja belum berkubur, malah hubungan antara kepimpinan kedua-dua parti masih diteruskan,” katanya hari ini dipetik laporan BH.

Hadi terdahulu menghadiri majlis penutup Sambutan Ulangtahun PAS ke-70, turut hadir Timbalan Presiden PAS, Datuk Seri Tuan Ibrahim Tuan Man.

Mengulas mengenai hubungannya dengan Presiden UMNO, Datuk Seri Dr Ahmad Zahid Hamidi yang didakwa dingin sejak berlakunya pertembungan tiga penjuru pada Pilihan Raya Negeri (PRN) Melaka, Hadi yang juga Ahli Parlimen Marang menafikannya sambil mengakui tiada keretakan hubungan berlaku.

“Kita sering berjumpa dan berbincang serta bertukar-tukar pendapat termasuk ketika di Parlimen.

“Hubungan kami masih erat walaupun ada yang mendakwa MN sudah berada di penghujung jalan,” katanya.

Hadi juga menegaskan, PAS akan terus mengamalkan pendekatan berdamai dengan semua parti Melayu dan Islam, melainkan dengan parti ekstrem.

Katanya, PAS tidak mempelawa Parti Amanah Negara (AMANAH) untuk menyertai MN susulan pemimpin parti itu bersengkokol dengan DAP yang mengamalkan sikap ekstrem.


Asyraf Wajdi kini sokong kerajaan PH-BN selepas kalah tiga kali

Pembentukan kerajaan yang terdiri daripada Pakatan Harapan (PH) dengan DAP bersama-sama Barisan Nasional (BN) disokong sepenuhnya Datuk Asyraf Wajdi Dusuki.

Ketua Pemuda UMNO yang kalah tiga kali dalam pilihan raya tersebut berkata kerajaan sekarang sudah menjadi sebuah ‘grand coalition’ walaupun tanpa Perikatan Nasional (PN) dan ia boleh menjadi stabil kini.

“Dengan permuafakatan yang membentuk kerajaan yang kukuh dengan mencapai majoriti 2/3 (dua pertiga) ini, diharapkan sebuah pentadbiran negara yang stabil dapat beroperasi demi mewujudkan keyakinan pelabur sekaligus mencapai kemakmuran yang didambakan rakyat,” katanya dalam hantaran Facebook hari ini.

Asyraf juga berkata PN boleh menjadi pembangkang yang berkesan apabila tidak menyertai kerajaan yang terdiri daripada DAP dan PKR didalamnya itu dengan UMNO sedia menerima seteru mereka sebagai rakan pula semula.

“Pembangkang juga dapat berperanan dengan lebih efektif sebagai agen semak dan imbang yang baik untuk perjalanan sistem demokrasi yang mampu memanfaafkan dan mensejahterakan rakyat,” katanya lagi.

Kerajaan bentuk baru kini membabitkan gabungan PH, BN, Gabungan Parti Sarawak (GPS), Parti Warisan (Warisan), Gabungan Rakyat Sabah (GRS), Parti Bangsa Malaysia (PBM), Parti Kesejahteraan Demokratik Masyarakat (KDM) dan Bebas.

Untuk rekod, Presiden UMNO Datuk Seri Ahmad Zahid Hamidi bertindak melanggar ketetapan semasa Perhimpunan Agung UMNO lalu yang berpendirian ‘No Anwar dan No DAP’, namun selepas Pilihan Raya Umum Ke-15 (PRU-15) mengambil keputusan untuk menyokong pembentukan kerajaan yang diterajui Datuk Seri Anwar Ibrahim.

Zahid juga berperanan dalam membawa naik cikgunya itu sebagai Perdana Menteri (PM) Ke-10 walaupun diragui sokongan majoritinya.

Sidang Parlimen yang dijadual bermula 19 November ini, turut memberi tumpuan adalah untuk menyambung urusan Rang Undang-Undang (RUU) Perbekalan 2023 atau Bajet 2023 dan juga usul undi percaya.


Peja ketuai Skuad Prihatin Bersatu agih bantuan banjir di Terengganu

Lebih 400 keluarga yang tinggal di empat kampung di Permaisuri, di Setiu yang terkesan akibat banjir baru-baru ini, menerima agihan bantuan keperluan harian yang disampaikan Skuad Prihatin Bersatu, semalam.

Timbalan Presiden Bersatu, Datuk Seri Ahmad Faizal Azumu mengetuai kumpulan tersebut dalam mengagihkan bantuan keperluan asas kepada mangsa banjir yang terjejas di Terengganu baru-baru ini.

Empat kampung yang terlibat adalah Kampung Besut, Kampung Hulu Seladang, Kampung Padang dan Kampung Che Long.

Menurut Ketua Badan Pimpinan Negeri Bersatu Terengganu, Datuk Razali Idris, rombongan misi bantuan banjir yang diketuai Ahmad Faizal juga turut menyantuni mangsa-mangsa banjir di daerah yang terjejas baru-baru ini.

“Semalam program menyatuni mangsa banjir bersama kepimpinan Pusat diketuai Timbalan Presiden Bersatu, Datuk Seri Ahmad Faizal Azumu dan kepimpinan Bersatu Negeri serta Bahagian berjalan dalam hujan berterusan.

“Skuad Prihatin Bersatu sentiasa bersedia meredah hujan, banjir dan apa jua keadaan yang membolehkan rakyat dibantu,” katanya kepada BeritaBersatu hari ini.

Terdahulu, Ahmad Faizal mendengar taklimat lawatan prihatin menyantuni mangsa-mangsa banjir di pejabat Badan Pimpinan Negeri BERSATU Terengganu.

Hadir sama, Timbalan Badan Pimpinan Negeri Bersatu Terengganu yang juga Ahli Parlimen Hulu Terengganu, Datuk Rosol Wahid.

Turut hadir, Penyelaras Skuad Prihatin Bersatu yang juga Ahli Majlis Pimpinan Tertinggi Bersatu, Mohd Rafiq Mohd Abdullah.

Mengulas lanjut, Razali yang juga Ahli Majlis Pimpinan Tertinggi Bersatu berkata selain bantuan keperluan harian, Skuad Prihatin Bersatu juga turut melibatkan diri dalam program gotong royong membersihkan kawasan dan baik pulih beberapa rumah yang terkesan akibat banjir.

“Skuad Prihatin Bersatu sentiasa turun padang memberi khidmat dan sumbangan kepada mangsa banjir yang terlibat.

“Kami berharap bantuan ini sedikit sebanyak membantu mereka meringankan beban selepas banjir,” katanya.-Kredit artikel Wartarakyat


4,413 kes baharu, lapan kematian

Jangkitan harian baharu Covid-19 di seluruh negara dalam tempoh 24 jam semalam (Khamis, 4 Ogos 2022), turun kepada 4,413 kes daripada 5,330 kes yang direkodkan pada Rabu.

Pada masa sama Kementerian Kesihatan (KKM) turut melaporkan lapan pesakit meninggal dunia akibat komplikasi Covid-19 semalam, termasuk empat kes kematian di luar fasiliti kesihatan atau ‘brought in death’ (BID).

Data laman sesawang GitHUB KKM menunjukkan daripada jumlah kes baharu berkenaan, 3,168 kes melibatkan individu yang menerima dos penggalak vaksin Covid-19, diikuti 819 kes (penerima dos kedua); 398 kes (individu tidak divaksinasi); dan 28 kes (individu belum lengkap vaksinasi).

Jumlah jangkitan baharu itu menjadikan kumulatif kumulatif positif sejak Januari 2020 meningkat kepada 4,697,213 kes, dengan 4,613,676 pesakit telah sembuh, termasuk 3,394 yang pulih semalam.

Sementara itu, KKM juga memaklumkan kes aktif Covid-19 sehingga kini meningkat kepada 47,534 kes berbanding 46,523 kes pada Rabu, termasuk 45,928 pesakit masih menjalani kuarantin di rumah (44,885 sehingga Rabu), dan 23 lagi ditempatkan di PKRC (29 pada Rabu).

Jumlah pesakit yang dirawat di hospital pula turun kepada 1,531 berbanding 1,560 pesakit pada Rabu, manakala 52 pesakit dimasukkan ke unit rawatan rapi, meningkat berbanding 49 yang direkodkan pada Rabu, dengan 32 daripadanya memerlukan alat bantuan pernafasan (34 pada Rabu).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Dua daripada kes kematian itu pula masing-masing direkodkan di Johor dan Kedah, manakala masing-masing satu di Melaka, Negeri Sembilan, Perak dan Sabah.

Jumlah kematian baharu itu menjadikan seramai 36,003 pesakit meninggal dunia sejak Mac 2020 hingga semalam, dengan 7,651 daripadanya adalah kes BID.

Sementara itu satu kluster baharu Covid-19 dilaporkan di Selangor membabitkan tempat kerja iaitu Kluster Industri Jalan Sungai 2 di Hulu Langat yang melibatkan 10 kes.


AirAsia X rugi RM24.63 bilion

AirAsia X Bhd, mengumumkan syarikat penerbangan itu mencatat kerugian bersih RM24.63 bilion bagi suku tahun mulai 1 April hingga 30 Jun 2021 berikutan peruntukan jumlah yang perlu dibayar kepada pemiutang.

Syarikat penerbangan jarak jauh AirAsia yang sedang dalam proses penstrukturan semula hutangnya memperuntukkan RM23.7 bilion, jumlah yang perlu dibayar kepada pemiutang iaitu hutang tertunggak di bawah terma kontrak.

“Perlu ditekankan adalah liabiliti kontraktual yang mana peruntukan yang dibuat akan diketepikan sebaik cadangan penyusunan semula hutang yang dicadangkan berjaya,” kata syarikat itu dalam kenyataan.

AirAsia X sedang menstruktur semula hutang berjumlah RM63.5 bilion kepada pemiutang tidak bercagar menjadi perakuan hutang oleh syarikat penerbangan itu dengan jumlah pokok sehingga RM200 juta.

Syarikat itu telah menerima tempoh lanjutan sehingga Mac tahun depan bagi menahan perintah 15 pemiutangnya terhadap penyusunan semula dan bagi mengadakan perbincangan, dengan perintah itu perlu dilaporkan semula kepada Mahkamah Tinggi berkaitan kemajuannya pada pertengahan Disember ini.

“Syarikat terus mencatatkan kemajuan dalam perbincangan dengan pemiutang dan berharap untuk mengadakan perbincangan menjelang akhir bulan depan,” katanya.

Tanpa peruntukan kepada pemiutang, AirAsia X meraih kerugian sebelum faedah, cukai, susut nilai dan pelunasan (LBITDA) berjumlah RM58.16 juta, manakala pendapatannya pula berjumlah RM72.26 juta.


PMX tak takut pembangkang main isu KWSP, yakin menang PRN

Perdana Menteri, Datuk Seri Anwar Ibrahim mengulang pendirian kerajaan tidak akan membenarkan pengeluaran khas Kumpulan Wang Simpanan Pekerja (KWSP).

Malah beliau yakin meski isu itu akan dijadikan senjata pembangkang menyerang kerajaan, Pakatan Harapan (PH) dan Barisan Nasional (BN) bakal tetap memenangi pilihan raya negeri (PRN) tidak lama lagi.

Katanya kerajaan juga tidak akan gentar dengan taktik pembangkang terus menghasut rakyat untuk mendesak pengeluaran KWSP bersasar.

Menurut Pengerusi PH itu, beliau tidak akan membuat keputusan hanya untuk memenuhi selera sekumpulan kecil pencarum.

“Masa Covid-19 lain, sebab keadaan mendesak ketika itu tapi sekarang rakyat dah bebas untuk keluar bekerja.

“Sebab itu saya setuju dengan usul pengurusan KWSP tidak lagi membenarkan pengeluaran kecemasan.

“Saya percaya ini akan terus dimainkan pihak di sebelah sana termasuk menjelang PRN akan datang tetapi ia tidak menggusarkan kita,” katanya ketika berucap pada majlis perasmian Menara KWSP Kwasa Damansara.

Sebelum ini beberapa pertubuhan bukan kerajaan (NGO) dan individu  menyerahkan memorandum kepada Yang di-Pertuan Agong bagi memohon pengeluaran wang caruman secara bersasar.

Terdahulu, KWSP mengumumkan kemudahan Fasiliti Sokongan Akaun 2 (FSA2) bermula 7 April lalu bagi ahli yang mempunyai baki minimum RM3,000 dalam Akaun 2 masing-masing.

FSA2 akan dijalankan dalam dua fasa dan ahli yang memenuhi kriteria kelayakan boleh memohon melalui bank yang mengambil bahagian iaitu MBSB Bank dan Bank Simpanan Nasional (BSN).

Jumlah pembiayaan maksimum RM50,000, tertakluk kepada baki Akaun 2 KWSP, dengan tempoh pembayaran balik sehingga 10 tahun.

FSA2 diperkenalkan setelah kerajaan tidak membenarkan rakyat membuat pengeluaran KWSP bersasar sebaliknya menawarkan kaedah cagaran kononnya untuk membantu pencarum.

Pengkritik menyifatkan langkah membenarkan pencarum mencagarkan akaun KWSP untuk membuat pinjaman sebagai tidak wajar dan hanya akan merugikan pencarum.

Malah bekas Menteri Kewangan Kedua, Datuk Seri Johari Abdul Ghani yang juga Ketua UMNO Bahagian Wilayah Persekutuan mengkritik keputusan yang katanya boleh membawa kepada pelbagai masalah termasuk membebankan peminjam dengan bayaran faedah yang tinggi.


Isu tanah Pulau Pinang hanyalah dipajak perlu diperjelas dengan fakta : Sultan Kedah

Sultan Kedah, Sultan Sallehuddin Sultan Badlishah menzahirkan harapan agar isu berkaitan sejarah Kedah tidak dinoktahkan secara melulu sebaliknya dibincangkan demi rakyat negeri ini.

Titah baginda, perkara berkait tanah Pulau Pinang hanyalah dipajak perlu diperjelas secara terang berlandaskan fakta dan tanpa prejudis.

“Sejak akhir-akhir ini, perbincangan mengenai sejarah Kedah mulai subur di pelbagai platform. Rakyat daripada segenap lapisan masyarakat mengambil bahagian dalam perbincangan mengenai sejarah Kedah khususnya berhubung kedudukan Kedah dan Pulau Pinang.

“Pada hemat beta perkembangan ini adalah satu perkembangan yang baik. Beta berharap agar minat rakyat untuk mendalami sejarah sebenar Kedah dan Pulau Pinang tidak dinoktahkan secara melulu,” titah baginda.

Sultan Sallehuddin bertitah demikian pada Istiadat Menyembah Tahniah dan Penganugerahan Darjah serta Bintang Kebesaran Sempena Ulang Tahun Hari Keputeraan baginda ke-81 di Balairung Seri, Istana Anak Bukit, semalam, lapor Utusan.

Bagaimanapun, baginda menegaskan perbincangan mengenai perkara itu perlu disulami dengan fakta yang tepat.

“Adalah lebih baik sekiranya fakta-fakta ini dikaji secara ilmiah dan lebih tersusun agar dapat dijadikan rujukan serta membawa kebaikan kepada generasi akan datang. Hal ini kerana sejarah adalah sumber kebijaksanaan terpenting dalam mengajar kita seni bernegara,” titah baginda.

Dalam titah sama, Sultan Sallehuddin menyentuh soal sejarah yang tidak dapat dipisahkan daripada peradaban sesebuah bangsa lebih-lebih lagi Kedah mempunyai sejarah amat panjang sejak berkurun lamanya.

“Dalam tempoh melayari peradaban dari satu zaman ke satu zaman, kita menyaksikan Kedah melalui pelbagai peristiwa peperangan, persahabatan, rundingan dan perjanjian dimeterai. Ekoran rentetan sejarah tersebut serta hasil persetujuan negeri-negeri, maka tertubuhlah Persekutuan Tanah Melayu yang kini dikenali sebagai Malaysia.

“Bagi mentadbir Malaysia, sebuah kerajaan di peringkat Pusat iaitu Kerajaan Persekutuan ditubuhkan dengan kerajaan-kerajaan sedia ada di peringkat negeri dikekalkan. Kuasa dinikmati Kerajaan Persekutuan hari ini adalah hasil pemberian negeri-negeri melalui Perjanjian Persekutuan Tanah Melayu yang dimeterai pada tanggal 5 Ogos 1957,” titah baginda.

Tambah baginda, tidak wajar untuk mendiamkan suara rakyat negeri ini berhubung sejarah dan kedaulatan Kedah dan pembentukan Malaysia juga tidak menjadi titik yang membenarkan sejarah negeri yang wujud sejak sekian lama dipadam.

Titah baginda lagi, peristiwa lampau itu juga meletakkan Kedah dalam keadaan yang sukar dan terpaksa bersetuju dengan perjanjian-perjanjian berat sebelah sekaligus perlu dijadikan pedoman.

“Perjuangan menjaga hak dan kedaulatan negeri kini bukan lagi di medan perang sebagaimana yang dilakukan oleh pahlawan negeri terdahulu. Medan perjuangan kini adalah di meja-meja rundingan dan melalui tinta-tinta tulisan.

“Namun begitu, keberanian yang ditunjukkan oleh pahlawan terdahulu sebagaimana yang terpahat dalam lipatan sejarah Perang Musuh Bisik pada kurun ke-19 harus dicontohi dan dihayati oleh generasi masa kini,” titah baginda.

Oleh itu, Sultan Sallehuddin berharap sejarah negeri akan terus dihayati oleh semua pihak kerana ia cukup bernilai tinggi memandangkan sejarah tidak boleh dibeli melainkan ditempa dengan darah dan air mata.


Ketua Pemuda parti diterajui Dr Mahathir, Mukhriz letak jawatan

Dr Abu Hafiz Salleh Huddin mengumumkan peletakan jawatannya sebagai Ketua Pemuda parti Pejuang berkuatkuasa serta-merta hari ini.

Abu Hafiz sebelum ini dilantik sebagai Ketua Pemuda parti yang diterajui bekas Perdana Menteri Tun Dr Mahathir Mohamad dan anaknya, Datuk Seri Mukhriz Mahathir, namun mengambil keputusan melepaskan jawatan susulan prestasi buruk parti itu semasa Pilihan Raya Umum Ke-15 (PRU-15) lalu.

“Semoga kepimpinan baharu sayap pemuda mampu mengemudi Pejuang Muda dengan lebih baik dan cemerlang.

“Jutaan terima kasih dan penghargaan diucapkan buat Tun Dr Mahathir Mohamad, kepimpinan utama parti dan teman-teman kepimpinan Pejuang Muda Malaysia atas kepercayaan bagi menggalas amanah sebagai Ketua Pejuang Muda Malaysia.

“Pengalaman yang digarap selama ini akan dijadikan ilmu yang sangat berguna, Insya-ALLAH,” katanya dalam kenyataan pada Ahad.

Pada PRU-15, Gerakan Tanah Air (GTA) yang bertanding menggunakan logo

Pejuang gagal mendapat sebarang kerusi meskipun meletakkan calon untuk bersaing di 125 kerusi.

Sebelum ini media melaporkan, Dr Mahathir menjadi antara 369 calon kerusi Parlimen yang hilang wang deposit selepas memperoleh undi kurang satu per lapan daripada jumlah keseluruhan undi yang dikira.


Kes baharu meningkat, 9 kematian

Jangkitan baharu Covid-19 di seluruh negara semalam (Rabu, 13 Julai) meningkat semula kepada 3,934 kes berbanding 2,345 kes yang dicatat pada Selasa, menurut data Kementerian Kesihatan (KKM) yang dikemas kini tengah malam tadi.

Daripada jumlah jangkitan baharu itu, 2,928 kes melibatkan individu yang telah menerima suntikan dos penggalak vaksin Covid-19; 731 kes (penerima dua dos); 265 kes (individu tidak divaksinasi); dan 10 kes (individu belum lengkap divaksinasi).

Jumlah terbaharu itu menjadikan kumulatif positif sejak Januari 2020 hingga semalam meningkat kepada 4,604,670 kes, dengan 4,531,948 pesakit telah sembuh, termasuk 2,747 pesakit yang pulih semalam.

Setakat ini, sebanyak 36,894 kes masih aktif, dengan 35,547 pesakit menjalani kuarantin di rumah; 26 ditempatkan di PKRC; 1,268 dirawat di hospital; dan 53 pesakit dimasukkan ke unit rawatan rapi, termasuk 30 yang memerlukan alat bantuan pernafasan.

Berikut adalah pecahan kes harian mengikut negeri dan kumulatif positif sejak Januari 2020:

Pada masa sama KKM juga memaklumkan sembilan pesakit meninggal dunia akibat komplikasi Covid-19 semalam, termasuk dua kes kematian di luar fasiliti kesihatan atau kes ‘brought in death’ (BID).

Ini menjadikan kumulatif kematian sejak Mac 2020 hingga semalam meningkat kepada 35,828 kes, termasuk 7,598 kes BID.

Kes kematian semalam dilaporkan masing-masing dua di Melaka, Perak dan Selangor, manakala masing-masing satu kes di Johor, Pahang, dan Pulau Pinang.


Pemuda UMNO gesa DAP minta maaf, Zahid minta henti kenyataan guris hati

Selepas desakan dibuat Pemuda UMNO kepada seteru lamanya – DAP yang kini bersama dalam kerajaan perpaduan, Presiden, Datuk Seri Ahmad Zahid Hamidi hari ini meminta agar tiada lagi kenyataan yang mengguris hati antara mereka.

Beliau juga menyeru agar rakan-rakan baharunya dalam kerajaan campuran itu juga tidak lagi mengeluarkan kenyataan yang mengguris hati orang Melayu.

“Harapan saya, kesalingan yang terbentuk ini akan memadamkan kecurigaan sesama kita.

“Jangan lagi ada kenyataan yang boleh mengguris hati antara kita.

“Kepada sahabat-sahabat kita, jangan diusik hati dan perasaan orang Melayu.

“Begitu juga dengan kita, elakkan tutur dan tindakan yang boleh mengundang resah sahabat dan rakan kita,” katanya Ketika menyampaikan ucapan dasar sempena Perhimpunan Agung UMNO (PAU) 2023 di Pusat Dagangan Dunia Kuala Lumpur (WTCKL), hari ini.

Semalam, Ketua Pemuda UMNO, Dr Muhamad Akmal Saleh membuat gesaan agar DAP memohon maaf kepada UMNO atas tohmahan terhadap parti itu yang mengguris hati semua ahli sehingga kini.

Kata Akmal, ada ahli yang melahirkan kebimbangan ‘keris’ UMNO akan terperosok ke bumi selepas bersahabat dengan DAP yang dimusuhi berpuluh tahun lamanya.

Namun semalam juga Zahid menyifatkan tiada keperluan untuk DAP meminta maaf dan katanya tidak sepatutnya gesaan itu timbul kerana UMNO dan DAP sudah pun mencapai kata sepakat ketika membentuk kerajaan campuran selepas PRU-15.

Sementara itu, orang nombor dua parti, Datuk Seri Mohamad Hasan pula berkata cadangan dikemukakan Pemuda UMNO itu baik.

“Cadangan (Pemuda UMNO) yang baik. Bagi saya, kalau DAP berbesar hati mereka boleh minta maaf kepada UMNO.

“(Kalau) minta maaf kepada Sarawak (GPS) boleh, lagi bagus jika minta maaf kepada UMNO.

“Kita akan bekerjasama dalam satu kerajaan dan DAP mesti berbesar hati,” kata Tok Mat.


Sejuta dos vaksin Pfizer bakal diterima esok

Sejuta dos vaksin Covid-19 Pfizer bakal diterima negara esok yang disumbangkan Amerika Syarikat, kata Menteri Luar Datuk Seri Hishammuddin Tun Hussein.

Sumbangan tersebut akan menambah bekalan vaksin negara disamping meningkatkan lagi program vaksinasi negara bawah Program Imunisasi Covid-19 Kebangsaan (PICK) yang sedang berjalan, kata Hishammuddin.

“Bagi pihak Kerajaan Malaysia, saya sekali lagi ingin mengucapkan setinggi-tinggi penghargaan kepada rakan sejawat saya, (Setiausaha Negara) Antony Blinken dan Kerajaan AS atas sumbangan itu,” katanya dalam satu kenyataan hari ini.

Hishammuddin berkata Malaysia juga amat menghargai sokongan AS melalui kedutaannya di Kuala Lumpur sejak pandemik melanda tahun lalu, termasuk sumbangan dalam bentuk kelengkapan perubatan, kelengkapan perlindungan diri (PPE) dan peralatan teknologi maklumat dan komunikasi (ICT), bernilai US$250,000.

Beliau turut berharap hubungan erat serta mesra antara kedua-dua negara akan terus diperkukuh demi manfaat bersama.

Dalam usaha memastikan akses global yang adil terhadap vaksin COVID-19, Hishammuddin berkata Malaysia sedia menjalin kerjasama menyeluruh dengan AS dalam penyelidikan, pengembangan dan pengedaran vaksin.

Katanya, menerusi suratnya kepada Blinken pada 4 Jun, Malaysia menyambut baik pengumuman Presiden Joe Biden pada 3 Jun mengenai sokongan untuk mengetepikan secara sementara perlindungan Harta Intelek (IP) vaksin Covid-19.

Di samping itu, Perdana Menteri Tan Sri Muhyiddin Yassin juga menerusi ucapannya di Persidangan Antarabangsa Nikkei pada Mei 2021 mengumumkan sokongan Malaysia untuk mengetepikan IP vaksin Covid-19.


27 pelarian lemas bot karam di Selat Inggeris

Dua puluh tujuh pelarian dan pencari suaka maut ketika cuba menyeberangi Selat Inggeris selepas bot dinaiki kempis dan karam dalam bencana terburuk membabitkan pendatang asing di selat yang memisahkan Perancis dan United Kingdom (UK), pada Rabu.

Menteri Dalam Negeri Perancis Gerald Darmanin berkata kejadian berlaku di luar pantai Calais, utara Perancis, turut mengorbankan lima wanita kanak-kanak, dua terselamat dan satu masih hilang.

Empat suspek anggota sindiket pemerdagangan manusia yang didakwa mempunyai kaitan secara langsung dengan kejadian itu telah ditahan, katanya, menurut Agence France-Presse (AFP).

Sejak awal 2021, polis dan tentera menahan 1,552 penyeludup di pantai utara Perancis dan dan membongkar 44 rangkaian pemerdagangan manusia.

Presiden Perancis Emmanuel Macron dan Perdana Menteri UK Boris Johnson kedua-duanya melahirkan rasa sedih terhadap tragedi itu, dan menyampaikan ucapan takziah kepada keluarga mangsa.

Macron berkata negaranya tidak akan membiarkan Selat Inggeris menjadi tanah perkuburan dan menggesa rakan sejawatannya di Eropah untuk meningkatkan usaha mengelak tragedi seperti itu pada masa depan.

Insiden itu adalah kematian kematian terburuk sejak 2018, apabila pendatang beramai-ramai menyeberangi Selat Inggeris menggunakan bot, sekali gus meningkatkan ketegangan antara London dan Paris mengenai isu itu.

Minggu lalu, 243 individu telah diselamatkan di Selat Inggeris ketika mereka cuba menyeberang ke UK.

Lebih 25,700 orang telah menyeberangi Selat Inggeris ke UK setakat tahun ini dengan bot kecil, menurut data yang dikumpulkan oleh agensi berita PA Media Britain.

Ini adalah tiga kali ganda jumlah keseluruhan untuk tahun 2020, lapor PA. – Agensi


UMNO masih kalah teruk walaupun tiada pemilihan parti, Tok Mat tidurkah?

Walaupun tiada pemilihan parti diadakan sebelum Pilihan Raya Umum Ke-15 (PRU-15), UMNO masih mengalami kekalahan terburuk dalam sejarah.

Tidak belajar daripada kesilapan lama, UMNO kini mengulangi strategi lama apabila tidak mahu jawatan Presiden dan Timbalan Presiden dipertandingkan atas alasan dangkal kononnya parti akan berpecah.

Hujah parti berpecah adalah tidak masuk akal sama sekali, bukankah sebelum ini pemilihan parti sudah ditangguhkan bagi memberi laluan PRU-15 diadakan tetapi kenapa sekarang mahu dua jawatan tertinggi parti tidak dipertandingkan pula?

Takut parti berpecah atau sebenarnya Presiden dan Timbalan Presiden takut hilang jawatan jika pemilihan parti diadakan?

Jika PRU-15 sebelum ini dijadikan kayu pengukur, ternyata kedua-dua Presiden dan Timbalan Presiden gagal dalam mengemudi parti sehingga membawa kejayaan, malah lebih teruk lagi apabila hilang kerusi lebih banyak berbanding sebelum ini.

UMNO selepas PRU-15 tinggal 26 kerusi, sementara Barisan Nasional (BN) pula hanya memenangi 30 kerusi sahaja.

Pencapaian UMNO-BN semasa PRU-15 tidak langsung membanggakan, malah lebih malang lagi terpaksa bersujud kepada DAP dan Datuk Seri Anwar Ibrahim untuk membentuk kerajaan bersama.

Semalam, Datuk Seri Mohamad Hasan memberi alasan dangkal lagi, apabila berkata bimbang kononnya akan wujud perpecahan dalam UMNO sekiranya jawatan utama parti itu dipertandingkan meskipun beliau terbuka untuk bersaing.

Beliau menyifatkan lebih baik jawatan utama diputuskan menang tanpa bertanding dengan mengambil kira situasi UMNO ketika ini dalam keadaan ‘terduduk’.

“Kalau boleh dalam keadaan kita dah jatuh terduduk begini, sebaiknya jawatan presiden dan lain-lain itu eloklah menang tanpa bertanding dan itu sebaiknya.

“Kalau bertanding, sedikit sebanyak dia ada pepecahan. Jadi tak tahulah. Terpulanglah.

“Saya tak ada masalah (terbuka)… siapa nak bertanding lawan Timbalan Presiden, (tapi) saya mempertahankan,” katanya dipetik laporan media semalam.

Sebelum ini pun pemilihan parti ditangguhkan, tetapi UMNO masih kalah teruk tetapi kini sudah kalah teruk pun masih mahu pemilihan diadakan secara tidak demokrasi.

Nampaknya, Tok Mat masih tidak belajar daripada kesilapan dan mahu memanipulasi akar umbi pula dengan hujah-hujah tidak masuk akalnya lagi.


DAP beri satu jawatan Exco kepada UMNO, tapi parti Amanah belum pasti

Parti Tindakan Demokratik (DAP) bersetuju agar seorang wakil UMNO mewakili Barisan Nasional (BN) dilantik sebagai Ahli Majlis Mesyuarat Kerajaan Negeri di Pulau Pinang bagi mengangkat semangat Kerajaan Perpaduan, kata Setiausaha Agungnya Anthony Loke.

UMNO hanya memenangi dua kerusi Dewan Undangan Negeri (DUN) pada Pilihan Raya Negeri (PRN) Pulau Pinang pada Sabtu, sementara parti Amanah pula hanya menang satu kerusi.

Loke yang juga Menteri Pengangkutan berkata perkara itu sebulat suara dipersetujui dalam mesyuarat Jawatankuasa Eksekutif Pusat (CEC) DAP yang berlangsung malam tadi, menurut laporan Bernama.

“DAP menerajui Pulau Pinang menerusi Ketua Menteri kita daripada parti DAP, satu-satunya negeri diterajui Ketua Menteri daripada DAP.

“CEC bersetuju kita cadangkan kepada Ketua Menteri untuk melantik seorang ahli exco daripada UMNO mewakili BN sebab ada dua calon BN yang menang di Pulau Pinang, maka kita akan lantik wakil BN untuk menduduki dalam Majlis Mesyuarat Kerajaan Negeri Pulau Pinang,” katanya dalam sidang media.

Turut hadir Pengerusi DAP Lim Guan Eng, Ketua Menteri Pulau Pinang Chow Kon Yeow, Timbalan Pengerusi DAP Gobind Singh Deo, Setiausaha Publisiti Kebangsaan DAP Teo Nie Ching dan pimpinan tertinggi parti itu.

Semalam, Chow yang juga Pengerusi Pakatan Harapan (PH) Pulau Pinang mengangkat sumpah jawatan Ketua Menteri bagi penggal kedua setelah gabungan PH-BN memenangi 29 daripada 40 kerusi Dewan Undangan Negeri (DUN) Pulau Pinang pada Pilihan Raya Negeri (PRN).

Daripada jumlah itu, DAP memenangi kesemua 19 kerusi ditandingi, manakala PKR meraih tujuh kerusi, BN (2) dan Amanah satu kerusi.
Dua kerusi dimenangi BN ialah di Bertam menerusi Datuk Seri Reezal Merican Naina Merican dan Sungai Acheh yang diwakili Rashidi Zinol.

Sementara itu, Loke berkata parti itu juga akan mengemukakan nama calon kepada Menteri Besar dan Ketua Menteri untuk diangkat sebagai Ahli Majlis Mesyuarat Kerajaan Negeri di tiga negeri diterajui gabungan BN-PH iaitu Selangor, Negeri Sembilan dan Pulau Pinang, dalam masa terdekat ini.

Berhubung pascanilai selepas PRN berhubung kerjasama antara parti dalam Kerajaan Perpaduan, Loke berkata buat masa ini ia belum dilaksanakan.

“Yang jelas bahawa di kerusi-kerusi yang kita menang ia menunjukkan kerjasama baik antara PH dan BN, ini amat jelas sekali di Negeri Sembilan di mana kita menang 31 daripada 36 kerusi atas kerjasama antara dua gabungan walaupun ia kerjasama baharu tapi ia formula kejayaan dalam pilihan raya,” katanya.

Pada masa sama, Loke menyifatkan kerusi DUN Sungai Pelek di Selangor yang dimenangi DAP pada PRN kali ini, sebagai ‘kerusi kebanggaan’ parti itu, memandangkan hampir 60 peratus pengundi di situ merupakan pengundi Melayu, kira-kira 20 peratus pengundi Cina dan 15 peratus pengundi India.

“Kita meletakkan seorang calon pemimpin akar umbi daripada kaum Cina dan berjaya tewaskan calon PN daripada Bersatu, ini satu contoh kejayaan yang sangat signifikan dan menunjukkan pengundi di Selangor, termasuk Melayu boleh menerima calon PH,” katanya.

Pada PRN baru-baru ini, DAP menang 46 daripada 47 kerusi DUN yang ditandingi di empat negeri, iaitu 19 kerusi di Pulau Pinang, Selangor (15), Negeri Sembilan (11) dan satu kerusi di Kedah.


Pemandu lori rempuh lima kereta positif dadah

Pemandu lori yang merempuh lima kereta di Jalan Ipoh di ibu negara petang tadi ditahan polis setelah ujian air kencingnya didapati positif dadah, kata Ketua Jabatan Siasatan dan Penguatkuasaan Trafik Kuala Lumpur Asisten Komisioner Sarifudin Mohd Salleh.

Beliau berkata dalam kejadian kira-kira jam 2.30 petang tadi seorang pemandu kereta jenis Perodua Myvi berusia 45 tahun yang turut terlibat dalam kemalangan itu terperangkap dalam kenderaannya namun berjaya diselamatkan oleh orang ramai yang berada di lokasi kejadian.

Menurutnya, lori yang dipandu oleh suspek berusia 25 tahun itu, menghala ke Sentul dari Jalan Duta sebelum merempuh dua Perodua Myvi serta Proton X70, Honda HRV dan Peugeot 208 FL.

“Sampai di lampu isyarat Jalan Ipoh, lori terbabit gagal dikawal dan merempuh dengan laju lima kenderaan lain yang berhenti di lampu isyarat.

Pemandu Myvi itu hanya mengalami cedera ringan di bahagian muka dan mendapat rawatan di Zon Hijau Hospital Kuala Lumpur manakala pemandu kenderaan yang lain tidak mengalami sebarang kecederaan dan dibenarkan pulang,” katanya dalam satu kenyataan hari ini.

Sarifudin berkata ujian awal mendapati suspek tidak dipengaruhi alkohol namun ujian saringan air kencingnya didapati positif dadah jenis methamphetamine dan amphetamin.

Katanya kes disiasat mengikut Seksyen 44 (1A) Akta Pengangkutan Jalan 1987.

Hari ini, tular di media sosial rakaman kamera perakam video yang memaparkan sebuah lori tanpa muatan merempuh beberapa kenderaan yang sedang berhenti di lampu isyarat merah.

Berdasarkan maklumat, kemalangan itu menyebabkan sebuah kereta Perodua Myvi berwarna kuning remuk teruk manakala beberapa kenderaan lain turut mengalami kerosakan.


Rogol: Kes pendakwah bebas dirujuk kepada Timbalan Pendakwa Raya

Kertas siasatan terhadap seorang penceramah bebas yang didakwa merogol seorang remaja berumur 14 tahun akan diserahkan kepada Pejabat Timbalan Pendakwa Raya, esok, untuk tindakan selanjutnya.

Ketua Polis Kuala Lumpur Datuk Azmi Abu Kassim berkata setakat ini siasatan masih dijalankan mengikut Seksyen 376 Kanun Keseksaan kerana merogol dan Seksyen 14 (a) Akta Kesalahan Seksual Terhadap Kanak-Kanak 2017.

“Ada sedikit lagi kenyataan yang perlu kita kumpul tetapi saya percaya esok kita boleh rujuk kertas siasatan ini ke pejabat Timbalan Pendakwa Raya,” katanya kepada pemberita selepas menutup Latihan Dalam Perkhidmatan Pengenalan dan Pengendalian Bot Kontinjen Kuala Lumpur, hari ini.

Penceramah tersebut ditahan di Ibu Pejabat Polis Daerah Kuala Selangor pada 18 Julai lepas itu kini direman di Ibu Pejabat Polis Kontinjen Kuala Lumpur selama empat hari bermula Ahad lalu.

Kes itu diserahkan kepada Polis Kuala Lumpur pada 23 Julai lepas untuk siasatan lanjut berhubung kejadian rogol yang dilaporkan turut berlaku di Kuala Lumpur.

Media sebelum ini melaporkan terdapat empat laporan polis berhubung kes berkenaan iaitu dua di Selangor dan masing-masing satu di Kuala Lumpur dan Perak.

Sebelum ini, Timbalan Ketua Polis Selangor Datuk S Sasikala Devi Subramaniam berkata suspek ditahan di Ibu Pejabat Polis Daerah (IPD) Kuala Selangor pada jam 4.50 petang, dan direman selama lima hari. – Bernama


Waspada! Amaran cuaca buruk sehingga malam ini

Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di seluruh negara sehingga jam 7 malam ini.

Amaran cuaca buruk yang dikeluarkan jam 3.55 petang tadi itu melibatkan Perlis, Kedah, Pulau Pinang, Perak, Terengganu, Pahang, Selangor, Negeri Sembilan, Melaka, Johor, Sarawak, Sabah serta Kuala Lumpur dan Putrajaya.

Bagi negeri Perlis, Kedah, Pulau Pinang, Melaka, Johor, Negeri Sembilan, Putrajaya dan Kuala Lumpur dilaporkan seluruh kawasan bakal dilanda cuaca buruk.

Sementara MetMalaysia meramalkan ribut petir, hujan lebat dan angin kencang melanda Perak membabitkan Hilir Perak, Batang Padang dan Muallim manakala di Terengganu membabitkan Hulu Terengganu, Dungun dan Kemaman.

Manakala bagi Pahang, kawasan diramal dilanda ribut melibatkan Jerantut, Bentong, Bera dan Rompin manakala di Selangor membabitkan Hulu Selangor, Gombak, Petaling, Hulu Langat dan Sepang.

Di Sarawak membabitkan Kuching, Serian, Samarahan, Simunjan, Sri Aman, Sibu, Selangau, Mukah, Tanjung Manis dan Daro manakala di Sabah membabitkan Pantai Barat Papar, Putatan, Penampang, Kota Kinabalu, Tuaran, Kudat dan Kota Marudu.

Menurut MetMalaysia, Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

Katanya, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran.


Belum ada arahan sekat penerbangan dari India

Kementerian Kesihatan (KKM) akan mencadangkan kepada kerajaan untuk menghentikan penerbangan dari India bagi mengelak penularan varian mutasi berganda Covid-19 di Malaysia.

Menteri Kesihatan, Datuk Seri Dr Adham Baba berkata, cadangan itu akan dikemukakan pada mesyuarat khas Majlis Keselamatan Negara (MKN) hari ini.

“Ini suatu keputusan dasar yang amat penting dan kita mahu kerajaan ambil tindakan segera,” katanya hari ini.

Pada 24 April lalu, Menteri Kanan (Keselamatan) Datuk Seri Ismail Sabri Yaakob berkata, pengembara yang baru tiba dari negara yang melaporkan penularan virus Covid-19 Varian Yang Membimbangkan (VOC) jenis baharu perlu menjalani tempoh kuarantin wajib selama 14 hari berbanding 10 hari sebelum ini.

Ismail berkata, arahan itu sebagai langkah berjaga-jaga bagi mengelakkan penularan VOC jenis baharu di Malaysia memandangkan ada dalam kalangan varian itu telahpun dikesan di Malaysia, misalnya varian B.1.351 atau South African variant.

“Kita ada dua opsyen, pengembara yang menaiki penerbangan terus dari negara VOC wajib menjalani kuarantin selama 14 hari, manakala bagi pengembara yang transit, tempoh kuarantin dikira pada hari mereka tiba di negara ini,” kata Dr Adham

Pada Ahad, India melaporkan 349,691 kes baharu Covid-19, hari keempat berturut-turut negara itu mencatatkan rekod dunia untuk jangkitan harian semasa wabak berkenaan.

Susulan itu, banyak negara termasuk Amerika Syarikat (AS), United Kingdom (UK), Kuwait, Perancis dan Kanada sudah menyekat penerbangan dari India dengan alasan menghalang penyebaran varian mutasi berganda Covid-19.

Iran, Indonesia, Emiriah Arab Bersatu (UAE), Jerman dan Korea Selatan turut menyekat penerbangan dari India masuk ke negara mereka.


Tiada jaminan BN menang besar PRU-15, kata ‘poster boy’ Johor tersingkir jadi MB

Kemenangan besar Barisan Nasional (BN) pada Pilihan Raya Negeri (PRN) Johor bulan lalu, tidak boleh lagi dijadikan jaminan untuk gabungan itu merekod kejayaan sama dalam Pilihan Raya Umum Ke-15 (PRU-15) yang akan datang.

Perkara itu perlu diakui kerana terdapat pelbagai faktor yang membezakan kedua-dua pilihan raya berkenaan, kata Pengerusi BN Johor yang juga bekas Menteri Besar Datuk Seri Hasni Mohammad.

“Kejayaan PRN Johor tidak menjamin kejayaan pada PRU-15 nanti. Sebagai contoh kenaikan kos harga barang yang terus meningkat ketika ini sama ada ia dapat dikawal atau diturunkan menjelang akhir tahun.

“Selain itu, pengeluaran khas Kumpulan Wang Simpanan Pekerja (KWSP), ketika ini memang dilihat sebagai ‘feel good factor‘ tetapi empat atau lima bulan akan datang kita tidak pasti.

“Jadi itu antara cabaran yang perlu dihadapi,” katanya selepas mempengerusikan mesyuarat Badan Perhubungan UMNO negeri di sini, semalam.

Hasni sebelum ini adalah ‘poster boy’ BN ketika PRN Johor dan aset yang memberi jaminan kemenangan gabungan itu, tetapi tidak dipilih menjadi Menteri Besar Johor.

Pada PRN Johor lalu, Hasni berjaya memimpin kemenangan BN sehingga memperoleh 40 daripada keseluruhan 56 kerusi yang dipertandingkan, sekali gus menyaksikan mereka berjaya menubuh kerajaan negeri.

Mengulas lanjut Hasni berkata UMNO akan menekankan persiapan bagi menghadapi PRU-15 dengan memastikan Ikhtiar BN pada PRN Johor dipantau dan ditetapkan petunjuk prestasi utama (KPI) termasuk Belanjawan Johor 2022.

“Dengan adanya KPI dan pemantauan khusus, kita yakin akan dapat lebih bersedia menghadapi cabaran PRU-15 yang dijangka tidak lama lagi. Kita juga akan menjalankan tinjauan di setiap bahagian khususnya berhubung penambahan jumlah pengundi ekoran pelaksanaan Undi18 melibatkan beberapa bahagian antaranya Johor Bahru, Tebrau, Pulai, Iskandar Puteri dan Pasir Gudang,” jelasnya.


Berita ringkas Parlimen 3 Mac 2022

Bangunan ganti 169 sekolah daif di Sabah siap

Sebanyak 169 sekolah di Sabah yang mempunyai bangunan daif telah siap dibina bangunan gantian penuh setakat 28 Feb tahun ini, kata Timbalan Menteri Pendidikan Senator Datuk Dr Mah Hang Soon.

Bercakap dalam sesi Kamar Khas persidangan Dewan Rakyat hari ini, beliau berkata keutamaan Kementerian Pendidikan (KPM) adalah membaik pulih atau membina bangunan gantian bagi sekolah dengan bangunan daif yang berskala enam dan tujuh.

Beliau berkata sehingga Februari 2022, terdapat 419 sekolah mempunyai bangunan daif di Sabah dengan 384 daripadanya adalah kategori daif berskala enam dan 35 lagi berskala tujuh, lapor Bernama.

“Dalam Rancangan Malaysia Ke-12 (RMK12) Rolling Plan 1 (RP1) tahun 2021 dan RP2 bagi 2022, sejumlah 44 projek baik pulih atau pembinaan gantian sekolah dengan bangunan daif diluluskan bagi Sabah. Buat masa ini, status pembinaan projek ini masih dalam fasa prabina,” katanya.

Beliau berkata demikian bagi menjawab soalan Chan Foong Hin (PH-Kota Kinabalu) mengenai senarai sekolah daif yang dikenal pasti menerusi Jawatankuasa Pembangunan Pendidikan Negeri Sabah dan bilakah peruntukan akan diluluskan serta proses penambahbaikan dapat dilaksanakan.

Ahli Parlimen syor Dasar Lautan Negara

Seorang Ahli Parlimen pembangkang hari ini mencadangkan satu dasar berkaitan lautan yang memfokuskan kepada usaha memulihara biodiversiti marin, pengurusan sumber laut, alam sekitar dan menjaga kedaulatan sempadan negara diperkenalkan.

Wong Hon Wai (PH-Bukit Bendera) pada sesi perbahasan di Dewan Rakyat hari ini berkata sehingga kini tiada sebarang dasar berkaitan pengurusan marin dilakukan meskipun negara mempunyai kekayaan hasil lautan dan ia wajar diperkenalkan sejajar dengan Matlamat Pembangunan Mampan (SDG).

“Malaysia adalah sebuah negara yang kaya dengan hasil laut. Kita mempunyai dasar perhutanan (Dasar Perhutanan Malaysia) namun tiada dasar berkaitan marin. Justeru, saya meminta kerajaan menghasilkan satu draf nasional iaitu Dasar Lautan Negara atau National Ocean Policy,” katanya.

Banjir: MAFI agih 19,000 benih ikan di Pahang

Kementerian Pertanian dan Industri Makanan (MAFI) mengagihkan 91,250 benih ikan bernilai RM146,140 secara percuma kepada 149 penternak ikan patin di Pahang yang terjejas akibat banjir besar yang melanda negeri itu tahun lepas, bagi tempoh 1 Januari sehingga kini.

Kementerian itu memaklumkan bagi tahun 2021 pula, sejumlah 1,904,330 benih ikan bernilai RM439,723 diberikan secara percuma kepada 472 orang penternak di negeri itu.

“Kementerian memperakukan sebanyak RM5.02 juta melalui Peruntukan Pembangunan Semula Projek Agromakanan (PPSPA) untuk membantu semua penternak akuakultur dan nelayan darat yang terkesan akibat banjir.

“Beberapa usaha mengurangkan impak bencana alam seperti banjir kepada penternak akuakultur turut dilaksanakan antaranya menasihati penternak mengurangkan aktiviti pembenihan atau ternakan sebelum musim banjir dan menuai hasil ternakan yangmencapai saiz pasaran sebelum musim banjir,” menurut jawapan bertulis kementerian itu di Dewan Rakyat di sini, hari ini.

Ia menjawab soalan Datuk Mohd Anuar Mohd Tahir (PH-Temerloh) mengenai bantuan yang diberikan kepada pengusaha ikan patin yang terjejas teruk akibat banjir yang menghanyutkan kayu balak dan merosakkan sangkar.


Omicron ragut 12 nyawa di UK

Dua belas individu di United Kingdom (UK) meninggal dunia akibat komplikasi varian baharu Covid-19, Omicron setakat ini, kata Timbalan Perdana Menteri Britain, Dominic Raab, sambil menolak pelaksanaan semula langkah sekatan sosial menjelang Krismas 25 Disember ini.

Dalam temoh minggu lalu, negara itu merekodkan tahap tertinggi jangkitan Covid-19, dengan pegawai perubatan dan menteri memberi amaran bahawa kemuncak gelombang terkini masih belum kelihatan.

Varian Omicron – yang ditemukan di selatan Afrika, kini telah menular di 89 negara. Ia dikategorikan sebagai varian membimbangkan (VOC) dan didapati paling cepat berjangkit berbanding varian Delta, namun tahap keterukan jangkitan setakat ini adalah ringan dan sederhana.

Sebagai tambahan kepada 12 kematian itu, Raab berkata seramai 104 individu sekarang ini dirawat di hospital akibat jangkitan Omicron.

Minggu lalu, pegawai dan pekar perubatan memberi amaran jumlah kemasukan ke hospital mungkin mencapai kadar tertinggi susulan lonjakan kes, susulan penularan pantas Omicron.

Ditanya sama ada kerajaan akan mengenakan semula sekatan sebelum sambutan Krismas, Raab memberitahu Times Radio beliau tidak dapat memberi jaminan.

“Dalam menilai keadaan, kami sangat bergantung kepada data sebenar yang datang, dan ia akan mengambil sedikit masa lagi untuk menilai isu kritikal mengenai keterukan jangkitan Omicron,” katanya.

Sebarang keputusan untuk mengehadkan cara bagaimana orang ramai boleh merayakan Krismas akan memberi kesan politik kepada Perdana Menteri Boris Johnson.

Johnson sebelum ini menghadapi tentangan di Parlimen, termasuk daripada partinya sendiri yang turut menolak langkah memperketatkan peraturan menyambut Krismas.

Untuk meluluskan peraturan baharu itu, termasuk mengarahkan orang ramai memakai pelitup muka di tempat awam, Johnson terpaksa bergantung kepada sokongan pembangkang utama Parti Buruh.

Julai lalu, Johnson memansuhkan semua peraturan dan protokol kesihatan berhubung Covid-19, termasuk tidak mewajibkan orang ramai memakai pelitup muka di tempat awam, selain membuka semula ekonomi dan sempadan negara itu sepenuhnya. – Agensi


Sita akaun: Bersatu kemuka afidavit SPRM tak pernah hantar perintah penyitaan

Langkah menyita akaun Bersatu didakwa tidak dibuat mengikut prosedur perundangan yang teratur, menurut afidavit yang dikemukakan bagi semakan kehakiman dibuat parti itu.

Malah, afidavit tersebut mendakwa Suruhanjaya Pencegahan Rasuah Malaysia (SPRM) tidak pernah menerima sebarang perintah penyitaan berhubung akaunnya selepas berakhir tempoh 90 hari daripada pembekuan akaun Bersatu.

Afidavit itu dikemukakan Setiausaha Eksekutif Bersatu, Datuk Muhammad Suhaimi Yahya di di Mahkamah Tinggi Kuala Lumpur.

Dalam afidavitnya, Suhaimi berkata perintah pembekuan yang dikeluarkan pada 12 Jan dan 13 Jan sepatutnya tamat selepas 90 hari pada April, namun Bersatu tidak dapat menjalankan sebarang transaksi melalui akaun tersebut pada 13 April apabila perintah itu sepatutnya tamat.

Parti itu hanya dimaklumkan melalui surat bertarikh 19 April dan kenyataan akhbar pada hari berikutnya bahawa akaun tersebut telah disita.

Namun, Suhaimi mendakwa parti itu tidak pernah menerima sebarang perintah penyitaan berhubung akaunnya, termasuk dalam surat SPRM pada 19 April, menurut laporan Malaysiakini.

“Kenyataan media SPRM adalah diragukan kerana pemakluman penyitaan tidak dibuat pada 11 April 2020. Sebaliknya hal ini hanya didedahkan dalam kenyataan media SPRM.

“Malah surat SPRM bertarikh 19 April 2023 juga tidak menyertakan perintah penyitaan tersebut yang kononnya dikeleluarkan pada 11 April 2023,” katanya dalam afidavit itu bagi menimbulkan persoalan mengenai kesahihan tindakan SPRM.

Suhaimi juga berkata penyitaan akaun itu adalah cubaan untuk mengganggu pentadbiran keadilan dengan menjadikan sebarang keputusan prosiding mahkamah yang sedang berjalan “akademik”.

“Penyitaan salah ini adalah satu percubaan untuk mengakibatkan apa-apa perintah yang akan dikeluarkan oleh Mahkamah yang Mulia ini terhadap pembekuan salah tersebut menjadi sia-sia sahaja.

“Salah laku SPRM untuk campur tangan dalam pentadbiran atau dalam pelaksanaan keadilan yang sewajarnya adalah satu penghinaan mahkamah dan adalah wajar dan harus disemak oleh Mahkamah yang mulia ini,” katanya lagi.

Sebelum ini, dilaporkan SPRM telah membekukan satu akaun Bersatu di CIMB Islamic Bank dan satu lagi di Ambank (M) Berhad.


Bantuan JKM sudah sampai kepada 517,769 penerima tahun ini

Bantuan yang disalurkan Jabatan Kebajikan Masyarakat (JKM) bernilai RM1.1 bilion sejak Januari hingga Mei tahun ini sudah diterima 517,769 individu di seluruh negara.

Permohonan bantuan untuk tempoh tersebut menunjukkan peningkatan ketara, malah daripada jumlah tersebut terdapat lebih 22,000 permohonan yang diluluskan oleh JKM, kata Menteri Pembangunan Wanita, Keluarga dan Masyarakat Datuk Seri Rina Mohd Harun.

“Ini yang agak merisaukan dan kita tahu ramai yang terjejas…Kita fokus kepada kumpulan miskin tegar (dahulu),” katanya lapor Bernama.

Terdahulu, Rina melawat dan menyampaikan bantuan kebajikan kepada keluarga ibu tunggal di flat Program Perumahan Rakyat (PPR) Kerinchi hari ini.

Dalam program sama, Rina menyampaikan surat kelulusan Bantuan Kanak-kanak kepada empat penama yang akan menerima bantuan kewangan setiap bulan bermula Julai selama setahun bergantung kepada jumlah serta umur tanggungan masing-masing.

Seorang daripada penerima Noorlin Abdul Razak, 40, berkata bantuan RM1,000 sebulan yang diterima menerusi Bantuan Kanak-kanak itu akan digunakan sebaiknya bagi menampung perbelanjaan keenam-enam anaknya.

Menjalani perniagaan kecil-kecilan menjual popia sejuk beku sejak tahun lepas, dia berkata amalan menabung sentiasa diterapkan kepada anak-anaknya yang berusia lingkungan tiga hingga 11 tahun.

“Setelah ditinggalkan suami pada awal tahun, saya tidak boleh keluar bekerja kerana anak-anak memerlukan jagaan saya. Dengan berniaga, ada pendapatan walaupun sedikit untuk belanja anak-anak. Alhamdulillah, duit tak pernah putus walaupun RM10.

“Bantuan JKM sebegini memberi semangat untuk saya sebagai ibu tunggal dan anak-anak supaya bangkit meskipun berdepan dengan situasi sukar tatkala COVID-19 ini,” katanya yang turut menjaga ibunya berusia 66 tahun di flat PPR itu.


Sukan SEA: Dhabitah sumbang emas pertama negara

Persembahan cemerlang atlet terjun negara Nur Dhabitah Sabri dalam saingan final acara 1 meter (m) papan anjal individu wanita menghadiahkan Malaysia pingat emas pertama Sukan SEA ke-31 di Pusat Akuatik My Dinh di sini, hari ini.

Ia juga adalah acara yang menawarkan pingat emas pertama sebelum upacara pembukaan rasmi yang dijadual berlangsung Khamis ini, lapor Bernama.

Nur Dhabitah yang telah memenangi empat pingat emas sepanjang penyertaannya di temasya sukan dwitahunan itu, berjaya menambah koleksi emasnya selepas mengumpul 290.45 mata dalam lima terjunan.

Lebih membanggakan, Malaysia berjaya menamatkan saingan itu dengan kedudukan podium 1-2 selepas atlet muda, Kimberly Bong Qian Ping berjaya merangkul pingat perak dengan kutipan 230.00 mata.

Pingat gangsa dimenangi atlet tuan rumah Ngo Phuong Mai yang mengutip 224.00 mata.

Dalam pada itu, Nur Dhabitah berpeluang merangkul pingat emas keenamnya apabila bakal bergandingan dengan ratu terjun negara, Datuk Pandelela Rinong Pamg dalam acara 10m platform seirama pada Rabu ini di venue sama.


Lebih 43.14 juta dos vaksin diberi untuk capai sasaran 90 peratus

Seperti diumumkan Perdana Menteri Datuk Seri Ismail Sabri Yaakob, negara telah mencapai 90 peratus individu dewasa yang lengkap divaksin semalam, sejak Program Imunisasi Covid-19 Kebangsaan (PICK) dilancarkan 24 Februari lalu.

Sasaran 90 peratus individu dewasa lengkap divaksin dicapai setelah 70,408 penerima melengkapkan dos masing-masing semalam, sama ada vaksin dua dos atau vaksin dos tunggal.

Secara keseluruhannya, lebih 43.14 juta dos vaksin telah diberikan kepada golongan dewasa sehingga semalam, membabitkan 21,073,482 individu lengkap divaksinasi, manakala 94.8 peratus atau 22,185,520 lagi menerima sekurang-kurangnya satu dos.

Sementara itu, bagi PICK Remaja pula, seramai 231,714 atau 7.4 peratus remaja berusia 12 hingga 17 tahun telah melengkapkan suntikan dos kedua semalam.

Seramai 2,271,858 atau 72.2 peratus remaja daripada keseluruhan lebih 2.5 juta dos yang diberikan sejak 20 September lalu, telah menerima sekurang-kurangnya satu dos.

Semalam sahaja sebanyak 50,169 dos diberikan membabitkan 27,178 remaja melengkapkan dos kedua masing-masing, manakala 22,991 lagi menerima sekurang-kurangnya satu dos.

Sementara itu, secara keseluruhannya sejak 24 Februari lalu sebanyak 45,650,714 dos telah diberikan kepada semua golongan penduduk di Malaysia.

Daripada jumlah itu, 21,305,196 atau 65.2 peratus telah lengkap divaksin, manakala 74.9 peratus atau 24,457,378 lagi menerima sekurang-kurangnya satu dos.

Pencapaian sasaran 90 peratus individu dewasa melengkapkan suntikan vaksin Covid-19 membolehkan kerajaan membenarkan aktiviti rentas negeri bermula hari ini.

Secara keseluruhannya sejak 24 Februari lalu sebanyak 45,650,714 dos telah diberikan kepada semua golongan penduduk di Malaysia.

Sementara itu, jumlah kes aktif di seluruh negara sehingga semalam semakin berkurangan apabila merekodkan 116,596 pesakit berbanding 120,246 yang dicatatkan pada Sabtu.

Daripada jumlah itu, 92,513 pesakit menjalani kuarantin di rumah; 15,578 di Pusat Kuarantin dan Rawatan Covid-19 (PKRC); 7,746 di hospital; dan 759 pesakit, termasuk 408 yang memerlukan alat bantuan pernafasan, kini dirawat di unit rawatan rapi.

Berikut adalah kes berkaitan Covid-19 berdasarkan pecahan negeri di Malaysia sehingga 10 Oktober 2021.

Data 10 Oktober 2021.


Zahid kembali sokong cikgunya gesa sidang khas Parlimen diadakan

Presiden UMNO Datuk Seri Ahmad Zahid Hamidi ‘bertaut’ kembali dengan cikgunya Datuk Seri Anwar Ibrahim, apabila turut mendesak kerajaan mengadakan sidang khas Parlimen bagi membincangkan dan meminta penjelasan berhubung bencana banjir yang berlaku baru-baru ini.

Kedua-duanya yang bersahabat baik di dalam UMNO sejak tahun 80-an lagi, kembali mengeratkan dan menyusun strategi untuk cuba membawa UMNO dan PKR bersatu di bawah ‘khemah besar’, malah sudah diketahui umum bahawa Zahid menandatangani akuan bersumpah memberi sokongan kepada Anwar untuk menjadi Perdana Menteri ketika krisis politik pada 2020.

Kedua-duanya juga berhubung menerusi telefon dan berbincang stategi politik ketika UMNO mengadakan Perhimpunan Agung 2020 (PAU) pada Mac tahun lalu. Rakaman audio perbualan mesra kedua-duanya tular pada awal April yang ternyata benar tetapi telah cuba dinafikan oleh mereka.

Berita berkaitan

Audio berkaitan

Semalam, Zahid menyokong desakan gabungan Pakatan Harapan (PH) yang dipimpin Anwar supaya satu sidang khas Dewan Rakyat diadakan bagi membincangkan bencana banjir yang berlaku di beberapa negeri minggu lalu.

Dalam satu kenyataan semalam, Zahid sekata dengan perkara yang dicadangkan Majlis PH untuk diadakan sidang khas Parlimen.

“UMNO menyarankan agar sidang khas Dewan Rakyat mengenai bencana banjir diadakan bagi membolehkan wakil-wakil rakyat mengutarakan pandangan dan resah rakyat serta melontarkan cadangan-cadangan untuk membantu kerajaan mencari jalan terbaik menghadapi bencana yang berlaku,” kata Zahid.

Pada 31 Disember lalu, Majlis PH menggesa Perdana Menteri Datuk Seri Ismail Sabri Yaakob mengadakan sidang khas Parlimen bagi memberi penjelasan penuh berhubung dakwaan kegagalan mengurus bencana banjir yang melanda negara baru-baru ini.

“Suara rakyat yang kedengaran di media sosial amat lantang mengkritik respons Jemaah Menteri yang sangat lembab atau dilihat setakat ‘wayang’ tanpa benar-benar membantu mangsa banjir, termasuk di Sabah, iaitu di Tenom pada Mei dan Penampang pada September.

PH juga menggesa agar kerajaan menasihati Yang di-Pertuan Agong untuk menubuhkan satu Suruhanjaya Siasatan Diraja mengenai banjir, iaitu bencana yang disifatkan ‘mengguris hati’ membabitkan kerugian harta benda yang besar dan mengorbankan hampir 50 nyawa.

Manakala, Zahid dalam kenyataannya semalam turut meminta kerajaan melaksanakan segera titah Yang di-Pertuan Agong supaya dilakukan bedah siasat berkaitan banjir yang berlaku itu.

“Dengan angka korban yang begitu tinggi berbanding banjir besar yang pernah melanda negara pada tahun 1971 (30 orang) dan 2014 (21 orang), tentunya memerlukan Kerajaan Keluarga Malaysia melaksanakan segera saranan Titah Yang di-Pertuan Agong agar dilakukan Post-Mortem Bencana Banjir,” kata Zahid.

Kebersamaan Zahid dan Anwar dalam membuat desakan terhadap kerajaan yang memerintah bukan asing lagi, khususnya ketika Kerajaan Perikatan Nasional (PN) dipimpin Presiden Bersatu, Tan Sri Muhyiddin Yassin, sejak Mac 2020 lagi.

Tindakan Zahid membawa 14 Ahli Parlimen (MP) UMNO mengkhianati Muhyiddin dengan menarik sokongan kepada Kerajaan PN mendapat restu Anwar yang dijanjikan kerusi Perdana Menteri oleh Zahid.

Malah Zahid bersama rakan kepercayaannya Datuk Seri Najib Razak mengajak beberapa MP UMNO lain untuk menandatangani akuan bersumpah menyokong Anwar sebagai Perdana Menteri.

Namun, setelah PN serta beberapa calon Bebas memberi sokongan penuh kepada Ismail Sabri, dan dipanggil ke Istana Negara, Zahid menukar arah tidak memberi sokongan kepada Anwar.


Tentukan arah kiblat cara tepat petang ini

Rakyat Malaysia boleh menentukan arah kiblat dengan tepat menerusi kaedah Istiwa Adzam tepat jam 5.18 petang ini, lapor BH.

Melalui Istiwa Adzam atau kaedah bayang matahari ketika matahari atas kaabah, umat Islam berpeluang menentukan sendiri arah kiblat menggunakan bayang matahari dibantu dengan peralatan yang mudah iaitu objek tegak seperti sebatang kayu.

Istiwa’ Azam adalah fenomena yang berlaku apabila matahari berada diatas titik Zenit sesuatu tempat ketika ia melintasi di Median tempat berkenaan. Ketika Matahari Istiwa di atas Kaabah, bayang-bayang objek di mana-mana tempat di bumi yang menerima cahaya Matahari boleh menjadi panduan arah kiblat.

Fenomena ini berlaku dua kali dalam setahun iaitu pada 28 Mei (5.18 petang) dan 16 Julai, jam 5.28 petang.

Sementara itu Jabatan Mufti Selangor berkata pengukuran kiblat tepat oleh orang ramai boleh dilakukan menggunakan apa sahaja objek yang tegak di kediaman masing-masing seperti tingkap dan pintu tepat jam 5.18 jam.

Dalam tutorial yang dikeluarkan Jabatan Mufti Selangor menunjukkan bayang yang jatuh itu adalah menunjukkan arah kiblat.

“Jadi apa yang boleh dilakukan kita adalah ambil marker pen atau pembaris, dari arah bayang ke arah objek (yang tegak seperti pagar atau pintu). Itulah arah kiblat kita, Masanya adalah 5.18 petang.

“Sekiranya terlepas (masa 5.18 petang), anda boleh menanda arah kiblat sendiri sekurang-kurangnya dalam tempoh 20 minit daripada masa tadi kerana arahnya masih lagi sama, Insya-Allah,” katanya.